text:
Une volte par furlan si
diseve “mafie” e “mafiôs”: no jerin peraulis brutis.
Cumò se un al dopre chei
tiermins ducj a pensin daurman a Totò Riina o ae saghe di “Il Padrino”.
Ma il sens origjinâl de
peraule “mafie” par furlan al jere chel di jessi contents e sodisfats di se
stes (dispès cun riferiment a une ande o a une maniere di vistîsi) e di fâlu
viodi a ducj cun sigurece: chel dal “mafiôs” alore al sarès un valôr positîf,
il contrari dal “sotan”.
Cualchidun al pensarà che
ducj i furlans a son sotans e che duncje fevelâ di “mafie” e “mafiôs” in Friûl
nol à sens (e magari nol à sens nancje tal significât gnûf, vignût cul talian,
viodût che o sin a stâ intune “isule felice”...), ma o soi di idee contrarie e
o cirarai di dimostrâ che si à di doprâ chestis peraulis e soredut di tornâ a
doprâlis tal lôr significât origjinâl.
O capìs però che, in dì di
vuê, a dîi a un “mafiôs” si lu fâs restâ mâl, alore ancje in chest scrit invezit
di scrivi mafie o scrivarai contentece e sodisfazion e tal puest
di mafiôs o scrivarai content e sodisfat: ma l’intindiment finâl
di ce che o scrîf al è chel di ripuartâ tal ûs de lenghe furlane il sens
origjinâl di chestis peraulis.
O pensi che se a son puescj
dulà che si pues jessi contents e sodisfats, a àn di jessi chei dulà che si declare
ogni moment di lavorâ di plui pe nestre tradizion e pe inovazion: e in efiets no
vuei dî che ancje li no si cjatin personis umilis o fintremai sotans, ma al è
propit in chei ambients che o ai cjatât lis personis plui contentis e
sodisfatis.
Par fâ capî ce che o intint
o torni indaûr di passe une dozene di agns, o jeri laureât di pôc e o ai pensât
di fâ un dotorât di ricercje su lis traduzions, che al jere ancje il gno
argoment di tesi di lauree. Di puescj pal dotorât a ‘nd jere cuatri: doi cun
borse di studi e doi cence; viodût che jo o lavoravi za pal progjet dal Grant
Dizionari Bilengâl Talian-Furlan, la borse di studi no mi interessave e mi
sarès bastât rivâ tierç o cuart. Cjale un pôc il câs, o rivi pôc sot dal cuart:
alore o cjapi apontament cu la presidente de comission che e veve valutât,
contente e sodisfate dal so lavôr, cui che al veve di passâ e cui che no, e o
voi a domandâi reson.
O jentri tal so studi e si
presentìn: “Ah, ma lei è figlio di Raffaele Carrozzo?”, sì jo, “E je ise mighe
in parintât cun chel grant architet?” (o ai di ameti che no mi visi la
sô rispueste, ma no je impuartante), i dîs che mi displâs un pôc, che no vevi
voie di robâ la borse di studi a di nissun e che mi sarès bastât rivâ cuart par
vê dirit di fâ il dotorât, e jê “Ma che peccato! Doveva avvisarci!”.
Jo i domandi cemût mai che a
fossin restâts avonde bas cui ponts, cundut che o vevi za cualchi publicazion.
“Vede, lei ha presentato la lista dei titoli da lei pubblicati, ma avrebbe
dovuto portarci una copia affinché potessimo leggerli, quindi non li abbiamo
valutati” “Ben”, o dîs jo, “e no si podevial scrivilu a clâr tal bant? E no si
podevial domandâmi une integrazion?” “Ma... vede, mi permetto di insegnarle un
po’ come si fa...: come può lei presentarsi a una selezione... così? Doveva
portare una lettera di presentazione di un professore universitario, no?” Le ai
viodude cussì contente e sodisfate di vêmi dât chest insegnament che le
ai saludade e o ai capît che la universitât no jere la mê strade: al sarès stât
pardabon dificil par me rivâ a chel nivel di contentece e sodisfazion
tal cjamp de ricercje e dal insegnament.
Chest in ogni câs nol vûl dî
che o vedi fat di mancul di frecuentâ ancjemò l’ambient academic, ancje parcè
che il CFL 2000, che mi deve di lavorâ, al veve la sede tun palaç universitari.
E o ai cognossût personis come i professôrs Giovanni Frau, un galantom, Silvana
Fachin Schiavi, une persone iluminade e dotade di un sens di colaborazion straordenari,
Gianpaolo Gri, Cesare Scalon, Piera Rizzolatti, cence contâ Rienzo Pellegrini
che al jere stât gno professôr cuant che o jeri student: dutis personis che a
vivevin in maniere plui o mancul serene lis lôr funzions dentri de universitât,
ma no disarès propit cun contentece e sodisfazion.
Une altre robe invezit al
jere un “zovin” vicediretôr, che e al veve pardabon reson di jessi content e
sodisfat, ancje parcè che al jere tal stes timp vicepresident di une
associazion impuartantone, che il lavôr plui benemerit che e fâs al è chel
di svantâ merits.
Ben, in chê volte ta chel centri
si fasevin bants par afidâ in apalt a associazions o cooperativis cierts cors
pai dipendents de universitât e dai ents publics e l’an prime o vevin vinçût nô
de cooperative Serling: pôc prime che al scjadi un gnûf bant, chest “zovin”
academic mi dîs che di cors a ‘nd è tancj e che al sarès ben fâ une propueste
insiemi, la Serling e la sô benemerite associazion, ancje par no fâsi
concorence dibant, cussì mi lasse il contat dal gnûf diretôr de associazion stesse,
che mi meti in cunvigne cun lui (che dopo, cuant che lu ai cognossût, o ai
pensât daurman che al jere une des personis plui contentis e sodisfatis che o
ves mai viodût!). Lu cîr un pocjis di voltis e no si rive insom di nuie... e
rive la ultime zornade par presentâ la ufierte e mi dîs che nol cumbine di
viodimi, che al à di lâ in ospedâl. Puar, mi displâs par lui, ma la Serling
alore e va indevant e e presente la sô ufierte.
Dopo, cuant che a vegnin fûr
i risultâts di ce che e veve decidût la comission o ven a savê che ancje chê
associazion e jere rivade presentâ la sô ufierte e che fintremai e veve vinçût.
Mi contin che la comission e veve di jessi formade dal diretôr dal centri, che
però tal ultin moment al veve vût alc altri di fâ, dal vicediretôr dal centri e
di une sporteliste. Cussì te comission a son restâts in doi: un academic
content e sodisfat e vicepresident di un dai doi sogjets ache a fasevin gare, e
une sporteliste cun contrat precari e cence un vêr podê decisionâl. Mi sarès
maraveât pardabon se no ves vinçût chê associazion, cundut che e veve fat un
preventîf plui cjâr di chel de Serling... ma mi soi dât di maravee a scuvierzi
che la Serling e jere stade escludude par un vizi formâl: di fat a mancjavin i
curricula dai eventuâi insegnants suplents (curricula che no jerin domandâts tant
a clâr tal bant). Po ben, come president de Serling o viôt di capî un pôc miôr,
ancje par imparâ a fâ just une altre volte (aromai al jere sigûr che no soi tant
bon di lei i bants scrits intune cierte maniere...), e o domandi copie, che o
ten ancjemò intun scansel, de documentazion presentade di chê altre associazion:
a onôr dal vêr a jerin ducj i curricula (e ce curricula...), ma no jere
nancje la ombre di programs didatics, che a jerin domandâts a clâr tal bant!
Cemût fasevial chel centri a
jessi content e sodisfat de propueste, se il preventîf al jere plui cjâr e no
jerin i programs didatics? Par scuvierzilu o ai domandât apontament cul
diretôr, che al à di vê capît che propit nol jere il câs di stâ cuiets pe
selezion che a vevin fat e mi à lassât dite di fevelâ cu la uniche persone che
e fos contente e sodisfate di ce che al jere sucedût: il vicediretôr dal centri
e vicepresident de associazion vincidore de gare...
Si sin cjatâts e i a ‘nd ai
dite une par colôr, che se mai al fos sucedût une altre volte lu varès
denunziât a colp: o ai sbaliât, di chel o soi sigûr, di no denunziâlu za in chê
volte. Di chê altre bande, tra savê ce che al jere sucedût in comission, rivâ a
vê i documents e rivâ a cjatâmi cun cheste persone, al jere passât timp e
intant la Serling e veve za cjapât altris apalts cun altris ents: se o vessin
fat ricors o saressin lâts a pericul di vinci, ma di no vê avonde personâl par
dâ un bon servizi. Cussì dopo di vêi dite la porche sô, o soi tornât a vore: che
si tignissin la lôr maledete contentece e sodisfazion!
E cussì o ai vût di
rassegnâmi une altre volte a acetâ ce che o ai simpri savût: o fâs part di chê
brute raze furlane che e je fate dome par strussiâ e par cirî di cuistâsi il
pagnut cence contentece e cence sodisfazion...
Cui che nol è stât nuie content
e sodisfat invezit al è stât il diretôr dal centri: capît che al veve fat mâl a
fidâsi dal so vicjari al è restât tant deludût che no si è tornât plui a
presentâ pal rinovament des incarghis e cuant che dopo cualchi mês lu ai cjatât
par strade mi à saludât cun tante simpatie e mi à dite che o vevi fat ben a
meti i pontins sui îs e mi augurave fortune pal avignî.
Di chê volte però ta chel centri
no si fasin plui bants par assegnâ un apalt di insegnament par cors di chê
sorte... si fâs une sielte direte di colaboradôrs.
O ‘nd ai ancje altris di
storiis dal gjenar in Friûl, e lis publicarai cuant che o varai timp e
ispirazion: ma za dopo di chestis o pensi che ognidun al puedi vê i elements
par dî se “mafie” e “mafiôs” no sedin peraulis che a meretin di jessi
riscuviertis, e no cu la lôr acezion siciliane, ma propit cul lôr significât plui antîc, di
contentece e sodisfazion di se stes!


c: text/html

text:
Foreste pluviâl
Lis forestis pluviâls (o ben forestis ecuatoriâls) si cjatin su la tiere ferme lunc dal ecuatôr. Un timp e jerin plui grandonis che intal dì di vuê.
La foreste pluviâl e à une vegjetazion une vore fisse. La clime e je cjalde e umide.
La plui grande des forestis ecuatoriâls e je chê de Amazonie inte Americhe dal sud[1], che e je grande 6 milions di chilometris cuadratis[2].
Notis[cambie | modifiche il codiç]
- ↑ Germania, torre record in Brasile per salvare la foresta amazzonica, repubblica.it, 18 Setembar 2014
- ↑ Amazzonia, treccani.it
Leamis esternis[cambie | modifiche il codiç]
- pluviale, foresta, treccani.it

robotstxt: allowed

filter: keep


text:
Wikimedia Commons
Wikimedia Commons (in curt ancje Commons o Wikicommons) al è un archivi di figuris, suns e altris files multimediâi cun licence libare. Al è un progjet de Wikimedia Foundation. I files cjamâts sù in chest archivi a puedin jessi doprâts cence altri lavôr intai altris progjets disponibii sui servidôrs Wikimedia, includudis dutis lis edizions de Vichipedie.
Il progjet al nas ai 7 di Setembar dal 2004. Ai 24 di Mai dal 2005 al rive al numar significât di 100.000 files multimediâi; al fo ancje il prin progjet Wikimedia a doprâ il software MediaWiki inte version 1.4. Il lengaç predeterminât jentri di Commons al è l'inglês, ma i utents a puedin sielzi intes preferencis la lenghe di doprâ pai messaçs dal sisteme (ancje par furlan) e diviersis pagjinis, par esempli chê principâl, a son stadis voltadis in altris lenghis.
Dal 2005 Wikimedia Commons no lasse cjamâ sù files che no vedin licencis libaris, come chês che a limitin l'ûs comerciâl dai materiâi o che a son dadis fûr secont dal dal fair use, un grum doprât tai Stâts Unîts. Lis unichis licencis che si puedin sielzi al moment a son la GFDL, lis variants de Creative Commons cence restrizions su l'ûs comerciâl e il domini public.
Dal Mai 2005 in ca a son stâts metûts plui di 10.000 riproduzions di pituris, di chês antighis a chês modernis, pluui di 7.000 files cun pronunciis e tescj lets in variis lenghis, regjistrazions di musiche classiche e filmâts di discors storics.
Dal Jugn 2006 no si puedin plui cjamâ sù files in formâts cuvierts dai dirits, come MP3; il formât conseât pai files audio al è chel libar OGG.
Intal Avrîl 2007, Commons al conten plui di 1.300.000 files multimediâi.
Leams esternis[cambie | modifiche il codiç]
- (inglês) Formâts di files che si puedin doprâ
- (inglês) Pagjine principâl par inglês
- (talian) - Primi passi, istruzions in curte par scomençâ a doprâ Commons par talian
- (inglês) - Commonshelper, par trasferî files za presints intun progjet
- (inglês) - Commonist, programut par cjamâ sù tancj files intun colp
- (inglês) - Imprest par verificâ dulà che lis figuris a vegnin dopradis


text:
Belun
Belun e je une citât dal Venit che al dì di vuê al à 34.946 abitants. Al è il cjâf lûc de omonime provincie.
Tabele dai contignûts
Gjeografie[cambie | modifiche il codiç]
Belun e je la cjâf lûc di provincie plui a Nord dal Venit e e je ancje la plui alte sul nivel dal mâr. Si cjate ai pîts dal grup dolomitic dal Schiara.
La citât antighe e je logade su un spiron di cret dongje de confluence dal turint Ardo cun la Plâf.
Storie[cambie | modifiche il codiç]
La citât e à origjins romanis, e deventà un municipi difindût da grandis fortificazions, che durarin fin ae vignude dai barbars.
Etât di mieç[cambie | modifiche il codiç]
Dilunc di dut la alte etât di mieç, la citât e restà sot dal domini langobart e carolinç. Il periodi jenfri il XI e il XIII secul al fo pe citât une vore sanganôs, soredut par vie des vueris cuintri la citât di Trevîs. Il vescul cont Zuan II al rivà a slargjâ i dominis belunês fintremai ae fertile planure di Montebelune, ma la superioritât di Vignesie e obleà il guvier a seguî politicamentri la Serenissime. Il 1404 al è l'an de fin des vueris cuintri i trevisans e des lotis internis jenfri lis variis fazions.
Belun e je une des citâts decoradis al valôr militâr par la Vuere di Liberazion cun la medaie d'aur al valôr militâr.


text:
Frico
Il frico (cul non origjinâl in marilenghe, doprât fin ae fin dal votcent, che al è fricò[1]) al è un plat tipic furlan fat cul formadi. Par solit si metin dentri diviers gjenars di formadi, insieme a civole e cartufulis (patatis).
Il frico al è, cence dubis e pardabon, il vêr plat furlan. Si po cjatâlu nome di formadi (ma di plui cualitâts), cu lis patatis, cu la cevole, fintremai cui miluçs. Al è un plat tipic des monts furlanis e e je une version par ogni valade. La recipe pe polente e je chê (plui o mancul mole), ma chê dal frico e à miârs di variazions locâls. Ûs propon la classiche recipe, une di chês che si tramandin di une gjenerazion a di une altre. Intal mê câs mi rive de mame di une mê cjarissime amie che e ven de val Cjanâl.
Par fâ un bon frico si doprin diviers gjenars di formadi e strissulis di formadi fresc (miôr se di Montasi). Si scomence cuntune base di civole e un fîl di vueli; cuant che le civole e tache a rosolâ, si butin dentri 3-4 cartufulis fatis a tocuts e si fasin cuei par un pôc, fin che no son molis. Dopo si zonte il formadi a tocuts piçui cuntun pôc di sâl e si messede fin che il formadi no si cuei e nol devente brustulît, scuasit come une fertaie. Dispès il frico si mangje cuntune fete di polente. Si pues ancje fa cussì: cence civole, si dopre nome formadi latarie e cartufulis. E cence vueli, parcè che il formadi di bessôl al bute fûr un grum di ont.
Il Frico di Martin[cambie | modifiche il codiç]
Casi in patelecte dal mestri Martin da Como, cogo dal Patriarcje di Aquilee, dal Libri 'de arte coquinaria' (1450)
Cjol dal casi gras, o che nol sedi masse vecjo, ni masse salât e tu taiarâs in fetulutis o bocons cuadris, o cemût che ti plâs, et che tu vedis dalis padielutis fatis par chel mistîr. e sul font, tu metarâs un toc di spongje, o pûr di saìn fresc, metintlu a scjaldâ su lis boris e dentri tu metarâs i tocuts di formadi che o ven dit, e come che ti plâs, che al sedi fat tenar, tu i darâs une voltade, metintgj parsore dal zucar e canele, e mandilu subite in taule, che si vûl mangjâlu daûr dal past, cjalt, cjalt.
Ricete[cambie | modifiche il codiç]
Par i solits dôi plens di fan i vuelin:
400g di patatis farinosîs 200g di formadi di chel di latarie o Montâs (miscliçât, un pôc fresc e un pôc plui vecjo): al so puest si po doprâ un altri formadi di malghe di preference di chei a paste cuete. La robe di tignî di cont e je che il formadi nol fasedi il fîl cuant che al si disfe (la mozarele, il emmenthaler o pareli no van ben, ma ad esempli o podês meti un pôc di formadi vecjo o parmigjan) un fîl di vueli di ulive extravergine.
Peladis lis patatis si lis taie a fetutis finis (plui finis a son e mancul timp staran a cuei). Si fasin rustî te fersorie intun fîl di vueli, cence cjariâ parcè che il formadi al è za gras di so. Dôs peraulis su la fersorie: larès benon la vecje padiele di fiâr, ma une buine che e no tache larà ben compagn, ancjemò miôr se fos tignude e doprade nome par chel, di fat al sarès miôr no lavâle ma netâle passantle cun cjarte che supe.
Cuant che lis patatis a son ben rustidis, si scomence a zontâ aghe taponantlis cuasi dal dut, si va indenant a cuei, messedant di tant in tant e zontant aghe se al covente. Lis patatis a àn di disfâsi fruçantsi (i volarà une orute).
Infratant si prepare il formadi taiantlu a dadui e cuant che lis patatis a son cuetis lu si zonte a la preparazion. Si messede cuntune sedon di len fintant che nol si disfe e duncje si lasse cjapâ, spacant la fersorie par no lassâlu tacâ sul font.
Daspò un cuart di ore, de bande sot al sarà ben rustît crustulint: si à cumò di voltâlu sot sore (tant che la fertaie), judantsi cuntun plat, miôr se prin al è stât scjaldât parcè che no tachi. Si va indenant a cuei di chê altre bande par altris dîs minûts simpri spacotant la fersorie.
Curiositâts[cambie | modifiche il codiç]
Fin a la fin dal votcent il non di chest plat veve l'acent su la finâl "o": si clamave duncje fricò. Tacant da la seconde metât dal votcent la pression da lenghe taliane je stade simpri plui fuarte sul furlan fevelât e, viodût che il talian à ben pocjis peraulis cun l'acent tes ultimis vocâls/silabis, biel planc l'acent l'è stât puartât su la i; un pôc come al sucêt a svariâts nons, toponims o cognons tipics furlans (picolìt→pìcolit, Cormòns→Còrmons, Tomât→Tòmat e v.i.) che vegnin in dî di vuê simpri plui dispès falâts.
- ↑ Sandri Carrozzo - Frico, un plat furlan cuntun non di origjin foreste (Tiere Furlane n. 10, pagjinis 42-47) http://www.regione.fvg.it/rafvg/export/sites/default/RAFVG/economia-imprese/agricoltura-foreste/tiere-furlane/allegati/TIERE_FURLANE_N10_LR.pdf


text:
Edinburc
Edinburc (par inglês Edinburgh, par gaelic scozês Dùn Éideann), clamade dai Scozês Edìmbra, e je une citât di 463.000 abitants dal Ream Unît, capitâl de Scozie dal 1437 e sede dal Parlament dal 1999. La citât e je logade su la cueste orientâl de Scozie, su la rive sud dal Firth of Forth, a cirche 70 km ad est di Glasgow, seconde citât de Scozie.
La citât e je costruide suntun grup di culinis e e fâs une grande impression cuant che si la viôt pe prime volte, cul cjiscjel che e domine la citât e il famôs viâl (Royal Mile) che al mene dal cjiscjel fin jù de culine al palaç reâl di Holyroodhouse, residence de regjine. I tocs storics de citât (Old e New Town) intal 1995 a son stadis declaradis Patrimoni de umanitât dal UNESCO.
Dopo Londre, la capitâl scozês e je la citât plui visitade de Grande Bretagne cun cirche 2 milions di visitadôrs par an, e chest al è ancje dovût al Festival di Edinburc che si fâs ogni an tal mês di Avost, cuntun grum di spetacui e manifestazions.
Edinburghês famôs[cambie | modifiche il codiç]
Leams esternis[cambie | modifiche il codiç]
- (inglês) Edinburgh and Lothian Tourist Board
- (talian) Informazions su Edimburgo
- (inglês) Edinburgh International Festival


text:
Cjan
Cjan (Canis lupus familiaris)
Gjenar di carnivar de famee dei Canidi.
Al cjape dentri diviersis specijes e razis, sie salvadiets che domestichets.
Al è un animâl simpatic, afetuôs e cualchi volte ancje invadint. Al ven ritignût il miôr amì dal om.
Par vie dal scjars numar di glandulis dal sudôr, i cjans a regolin la temperadure dal cuarp butant fûr la aghe zontraviers i polmons, la mocuce de bocje e la lenghe.
Tra i sens al predomine l'odorât, subite dopo a vegnin la uldide e la viste.
Une vore alte e je le capacitât psichiche, i cjans a àn le pussibilitât di meti dongje lis ideis in maniere tâl di podê imparâ ducj i esercizis che a son compatibii cu le lôr tressadure.
Par cuant che al rivuarde la so salût, o cjacarin di chei domestics, trê a son i fatôrs negatîfs fondamentâi.
- le mancjance di moviment
- le alimentazion masse bondante e masse sostanziose
- le temperadure de cjase masse alte.


text:
In necessariis unitas, in dubiis libertas, in omnibus caritas (Q688671)
From Wikidata
phrase
- No aliases defined
Statements
Sitelinks
Wikipedia[]
- cawiki In dubio libertas
- cswiki In necessariis unitas, in dubiis libertas, in omnibus caritas
- dewiki In necessariis unitas, in dubiis libertas, in omnibus caritas
- enwiki In necessariis unitas, in dubiis libertas, in omnibus caritas
- hrwiki In necessariis unitas, in dubiis libertas, in omnibus caritas
- lawiki In necessariis unitas, in dubiis libertas, in omnibus caritas


text:
Scuele
La scuele, a tacâ de costituzion dal Ream di Italie, e à simpri vût un rûl impuartant te politiche linguistiche dal nestri paîs. Fintremai al 1945, la linie di tindince dal Ministeri de Istruzion e fo simpri chê di premiâ tal insegnament primari dome la lenghe taliane, ven a stâi il toscan florentin sielt tant che lenghe uficiâl e simbul de unitât teritoriâl e politiche otignude.
Impen, tai agns Vincj, il regjim fassist al imponè l'insegnament dal talian ancje tes scuelis aloglotis, presints in particolâr tes 'Tieris iredentis'. Cul rivâ de democrazie, i Costituents a àn volût meti tai Principis fondamentâi une norme a tutele des minorancis linguistichis. Il legjislatôr ordenari al sigurà in pôc timp formis di garanzie par ciertis lenghis minôrs feveladis tes 'penisulis linguistichis' (francês, sloven, todesc): dutis chês altris, invezit, a forin lassadis fûr.
Par plui di cincuante agns, ogni iniziative di valorizazion dal furlan te scuele e fo cjapade dome in sede locâl, massime par mert di cierts operadôrs scolastics sostignûts de Societât Filologjiche Furlane e po dopo formâts de gnove Universitât dal Friûl. Di rilevance ancje la L.R. 15/96, che e à metût dentri cualchi impuartante forme di sostegn pal insegnament dal furlan.
Il Parlament, tal 1999, al fasè buine la leç n. 482 a protezion di dodis lenghis minôrs, e tra chês chê furlane. Mandât fûr tal 2001 il Regolament di metude in vore, la autoritât scolastiche regjonâl e à inviât la aplicazion sistematiche de leç tes istituzions, sugjerint ai insegnants la sielte dal plurilinguisim, intindût tant che capacitât di "paronâ plui lenghis, manipolâ plui codiçs, intivâ il sens plui font de identitât dal grup sociâl che ogni lenghe e je espression". Tal 2007, la Regjon – ancje daûr dal Decret di metude in vore dal Statût di autonomie n. 223/2002 – si à dotade di une sô leç regjonâl sul insegnament dal furlan e, po dopo (tal 2011), di un regolament. Lis normis a previodin, fra l’altri, la adozion di un "Plan aplicatîf di sisteme pal insegnament de lenghe furlane" e la istituzion di un Elenc regjonâl dai docents di furlan.


text:
Cosean
Cosean al è un comun inte Friûl di Mieç, che al dì di vuê al fâs part de provincie di Udin e al à 2.214 abitants. Unic comun di dut il "Venit" (teritori austriac che al comprindeve Friûl e Venit) che tal 1866 al a vut 25 votos cuintri de anession a l'Italie sui 36 contraris di dut el Friûl (i "SI" son staz 144 mil), dit par chest motîf "Cosean dal no".
Sports[cambie | modifiche il codiç]
A.S.D. G.S. Coseano e je la scuadre di balon dal comun, e je une Societàt privade, il sô president al è Stefano Di Bidino.


text:
Achal Prabhala
Achal Prabhala al è un scritôr, ativiste e investigatôr indian. Viv attualment a Bangalore, Karnataka. Al è cognossût soredût pe il so lavôr sore i dirits da proprietât inteletuâl de medisine e de cognossince. Al è membri dal consei d'aministrazion dal Centri pe Internet e la Societât (in inglês: Centre for Internet and Society) e ancje dal Advisory Board de Fondazion Wikimedia.
Bibliografie[cambie | modifiche il codiç]
- Access to knowledge in Africa (2010) cu C. Armstrong, J. De Beer, D. Kawooya e T. Schonwetter.
- The best of Quest (2011) cu Laeeq Futehally e Arshia Sattar.
- Civil Lines 6 (2011) cu Mukul Kesavan e Kai Friese.


text:
Vivâr
Vivâr al è un comun di 1.272 abitants e al fâs part de provincie di Pordenon. Tal comun di Vivâr a si cjatin lis frazions di Tésis e Basandiele (loc. Basangjela). A Tesis si cjate il famôs museu di archeologjie cun reperts romans e langobarts.
Magrêts (Magreis)[cambie | modifiche il codiç]
Tal comun di Vivâr a son la gran part dai Magrêts Furlans (Magredi) un teritori speciâl jenfri i torints da la Miduna, da la Cilina e da la Còlvera. Da agnorums si sperarès che chescj teritoris a podedin jessi tutelâts magari jentrant te aree protezude dal Parc da lis Dolomitis Furlanis che al podarès cussì deventâ il Parc da Lis Dolomitis Furlanis e dai Magreis.
Tai Magreis si podin cjatâ une vore di jerbis e flours di derivazion continentâl e alpine. Lis orchideis a son vonde comuns e ciertis jerbis si cjatin dome ca parcè che si conte che lis samencis a sedin rivadis sot i çocui dai cjavai dai concuistadôrs rivâts di est. Chi, a àn cjatât il teren just par regnâ. In efiets, chestis plantis si podin cjatâ dome chi e tai prâts da Ongjarie e via indenant.
Gjeografie[cambie | modifiche il codiç]
Fintremai pôcs agns indaûr il comun al jere isolât da li aghis da la Midune e da la Ciline par diviers mês al an. Doi gnûfs puints a àn peât il teritori cul rest dal mont: chel su la Midune viers Spilimberc e Udin, pa la Cilina, viers Pordenon. Sicheduncje Vivâr al è diventât ce tant centrâl par la planure e par la mont dal Friûl di soreli a mont.
Robis di viodi e di fâ[cambie | modifiche il codiç]
- il Museu de Archeologjie di Tesis di Vivâr. (clamâ il comun)
- il vecjo Mulin da la Miuta a Vivâr
- zîr pai Magreis ( partint da Vivâr prima da la Cilina o da la frazion dal Dandul di Manià daûr la ex base militâr su la strade vivarine. La floridure e partìs da Març, indenant. Se si à fortune si pues ancje smicjâ i zovins acuilots che ca vegnin a passonâ besteutis salvadis (jeurs, surîs, farcs e v.i.) rivant jù da li monts da la Val Cilina.
- lis Glesis di Vivâr, Basangjela e Tesis
- zîrs in biciclete ator dai paîs, soredut dilunc la Colvare e la Midune. Conseade la biciclete da montagne.
- safaris fotografics dilunc i Magreis.


text:
Benvignût in Plone par Furlan
Chest al è un progjet in convenzion cul Comun di Tavagnà-Sportel pe Lenghe Furlane (referent Christian Romanini) e Tecnoteca srl
La filosofie "Open source", che e je la fonde di Plone (un software editôr par costruî sîts internet), e puarte indevant il concet di difusion e disvilup des gnovis tecnologjiis in forme libare.
Cun chest concet la aministrazion comunâl di Tavagnà e à volût colaborâ cun Tecnoteca metint a disposizion il servizi dal Sportel pe Lenghe Furlane, par permeti prin di ducj ai siei citadins, ma no dome, di vê un gnûf prodot informatic "Libar e par Furlan"!
E je nassude cussì cheste estension di Plone par Furlan li che la Marilenghe e compagne la gnove tecnologjie.
Ognidun di voaltris al pues partecipâ in maniere libare a disvilupâ e a miorâ chest imprest e se cualchidun al fos interessât al pues mandâ un consei o domandâ informazions midiant di cheste schede.
Par provâ cheste estension furlane di Plone tu puedis jentrâ metint un "non di utent" e une "password" tal cuadrut chi a çampe:
- Non utent: prove
- Password: prove
Podopo frache sul boton "jentre".
Par discjamâ la estension furlane di Plone 2.5 jentre achì »
Mandi e o spietìn i vuestris coments!


text:
31 agosto 2006
Thermorubriche mensîl di Setembar: la torbere di Cjasesole
La idee al sarès di rindi visitabil cheste aree cu la creazion di un biel percors che al jentri te torbere, cence ruvinâ l'ambient naturâl. Jo o pensavi a un percors su passarele in len tratât in autoclâf che e fasi dut il zîr de torbere e meti jù cualchi tabele informâtive (cualchidune e je za) e cualchi gabiot pe osservazion dai masurins, airons e ducj chei uciei di palût che a son alì. Ma al è un problemut: la regjon che e varès di fâ lis oparis alì no pues fâju fin che i terens a son privât e duncje e varès di comprâju. Ma se no mi visi mâl a son plui di 100 proprietaris e duncje no à inmò rivât a meti dacuardi ducj pe compravendite. Cumò cualchidun al disarà "Ma ce covential butâ i bêçs tal palût?"...
30 agosto 2006
Un cjanton dal gno paîs
29 agosto 2006
Dut un cine: BURIS martars ai 29 di Avost
Dopo dai sglavisn dai 24 di Lui, vuê si recupare tal zardin di Vile Tinin a Felet la serade di cine furlan (se al è brut timp, o lin in auditorium):
MASSIMO GARLATTI COSTA,
DUT INTUNE GNOT
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâts selezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
28 agosto 2006
A scuele di furlan
Anzit, us fâs une altre: in pratiche, se o met une volte par setemane une lezion, us plasial?
27 agosto 2006
Un comun piçul, ma cun ideis grandis
O aprofiti par saludâ il Sindic, Gabriele Contardo, e la zonte comunâl che intai ultins mês e je daûr a lavorâ une vore ben, come che a dimostrin i gjornâi e chê piçule note che o cjatais come prin coment.
26 agosto 2006
Cipaf: riunion de comission
Come che nus à anticipât Stefano Tuti, si è davuelte la comission Ativitâts produtivis. L'ass. Marco Minisini al à volût puartâ la discussion in comission par fevelâ de situazion e des strategjiis che la zonte e à in program tes prossimis setemanis no dome pal Cipaf, ma ancje pal Agroalimentâr. Al sarès util che Tuti, Minisini o cualchi altri comissari nus disès cemût che e je lade.
25 agosto 2006
24 agosto 2006
Requiem pal Tocai
Ma provait a imagjinâ: o jentrìn li di Gardo e magari daûr dal banc, invezit di Renzo o cjatin Renute. I domandìn: "Mandi Rene, mi darestu un tai di Friulano?".
Come minimo, invezit di un tai, nus dâ cu la scove!
Cualchidun al à proponût di fâ il funerâl dal Tocai al prossim Friuli Doc!
23 agosto 2006
Ska...tait ducj sul Tiliment!
Prin festival di musiche Ska in Tabine
Musiche a sbreghe balon a Viluce di Ruvigne, localitât Tabine (dongje Sant Denêl) cun “Skatiliment”, l’event musicâl inmaneât de associazion culturâl Frequenze Team, in colaborazion cun Pascat Day.
Ducj sul Tiliment sabide 26 e domenie 27 di Avost: a son ancje i Makako jump.
Par informazions, fracait achì
Convocazion dai comitâts di frazion
Chescj a son i nons dai gnûf components dai comitâts:
Farle
DANILO FURLAN (pres), SANDRA STEFANUTTI (vice), DANIELE MARCHETTI, ALESSANDRO BERTINO, IVANO MARCHETTI, ANGELO CAMPANER, ANDREA GABRIELE BERTINO
San Salvadôr
CLAUDIO CARGNELUTTI (pres), VALDI MINISINI (vice), DENIS MINISINI (segretari), AUGUSTO MINISINI, ARMIDA BURELLO
Maian Ovest
GIAN PIERO ANGELO DE MEZZO (pres), GIOVANNI BATTISTA DAFFARA (vice), CARLA NOTARFRANCESCO (segretarie), FRANCO PICILLI, ANNA SCRUZZI, ANNA MARIA CATANIA, MAURO COLETTI
Susans
VECELLIO PLOS (pres), GABRIELLA PITTINO (vice), ALESSANDRO ITALO VENUTI (segretari), GIOVANNI CARLO RADICI, BARBARA GIACOMUZZI, GIUSEPPE BELLO, FLAVIO PLOS
Sant Tomâs
BARBARA MONGARLI (pres), NINO CANDUSSO (vice), LILIANA BEL (segretari), MAURO TABOGA, ANGELA CASASOLA
Pêrs-Sant Liseu
STEFANO BANDERA (pres), SANDRO MICHELINI (vice), ANGELO NICOLA CHIAVOTTI (segretari), MARCO PERSELLO, ANDREA MINISINI, GIANNI VIDONI, ALDO FABRO
Maian Est
MICHELE QUAI (pres), DONATELLA CAPOSASSI (vice), FABIO RIVA (segretari), ITALICO RIVA, ETTORE CIVIDINO, CESARE MODESTO
Cumierç-Trivià
MARGHERITA PLOS (pres), ITALO PIO ROIA (vice), MARTINA PERESANO (segretarie), DANIELE PAOLINI, GIOVANNI PAOLINI, ALBERTO NADALIN, ONORINA COLLINI
Cjasesole
DARIO MODESTI (pres), MAURO BORTOLOTTI (vice), CINZIA MODESTI (segretarie), ALCEO SANDRI, VALENTINO TROMBETTA, PAOLO SCRUZZI, MAURA LIZZI
Fieste Ladine a Sant Denêl
Achì dut il program
22 agosto 2006
Il libri di Angelo Dreosti
ps: o domandi scuse a Agnul se no ai dit nancje il titul, ma lu ai viodût di scjampon e ancje par chest o speri che cualchidun al partecipi dant cualchi informazion util.
21 agosto 2006
Il "Vatican" al vinç il torneu dai Borcs di Susans
La çucule di len invezit e je lade a Borc de Vile.
20 agosto 2006
Letaris sul gjornâl
19 agosto 2006
Su lis stradis
E simpri a proposit di viabilitât lait ancje a viodi ce che o ai scrit plui di un mês indaûr suntun probleme de ss463.
Pe cronache e par jessi clârs: jo le pensi come in chê sere che o ai scrit chel post e inmò prime cuant che o ai fat une interogazion cuintri chê soluzion (Novembar 2005).
E duncje JO NO SOI DACUARDI DI FÂ UNE ROTATORIE SU LA SS463!!!
Voaltris ce pensaiso?
18 agosto 2006
Thermorubriche mensîl di Avost:
centris sociâi sì, centris sociâi no…
Cualchidun (come cuso) fevelant ancje dai comitâts di frazion al à za dit che a son robe che no covente o un sisteme par riciclâ i trombâts de politiche. Secont me ancje cuso di cjan un part di veretât le à: o vin vût plui di cualchi esempli... Ma a part chest, al è di dî che tai comitâts e je ancje tante int che si impegne cence domandâ nuie e lu fâs parcè che i ten ae frazion e aes problematichis dal paîs.
Un grant difiet de politiche di vuê al è chel di jessi masse voltis lontane de int. Parcè disio chest? Dome par dî che ducj i imprescj par cirî un confront cu la int a van ben e duncje in linie di principi jo o pensi che i comitâts a puedin jessi utii, ma si à di stâ atents a no clamâju dome cuant che al covente alc. Nol è nuie di piês che iludi la int disint che tu i tegnis a ce che a disin e dopo deludile. Par tant a van ben i comitâts se si ju ten in considerazion, no dome cuant che a àn di puartâ ator avîs o calendaris. Parcè che cuant che si tire masse la cuarde, si le romp e dopo no si à di lamentâsi se la int a bruntule.
Par tornâ sui centris sociâi, forsit al volarès viodût di fâju costâ il mancul pussibil, stant che une struture e à coscj fis e si à di cirî almancul di fâle lavorâ par no vê di paiâ spesis di bant. Dut câs a son forsit inmò un puest che al covente e tignî dongje la comunitât, a fâ comunitât e par chest o soi convint che e sedi stade une sielte juste fâju un par frazion, li che se no i unics puescj che la int e à par cjatâsi a son dome la glesie o lis ostariis, stant che ancje lis butegutis a son dutis sieradis. Par Maian al è un tic diviers rispiet aes frazion.
17 agosto 2006
16 agosto 2006
13 agosto 2006
Airshow a Lignan
12 agosto 2006
Festivalshow pardabon biel!
Biele serade cun Radio Birikina. Mi risulte che un dai plui brâfs al è stât Dj Francesco, ma dut il spetacul al mertave. Pecjât pal timp che nol à judât...
Achì o ai cjatât il resocont de serade: i numars sono juscj?
11 agosto 2006
Istât, timp di motârs
Il test al è stât scrit di Marco Guidarini, president di Ami, e miedi.
Al è un manuâl che al fâs une panoramiche a 360° grâts sul teme de sigurece par strade e che al invide i motocicliscj a coltivâ la nestre passion pe vuide cun cussience, ma ancje i responsabii des infrastruturis a curâ cun atezions la realizazion di intervents a pro de incolumitât dai motârs.
Bon viaç e un salût ilegâl a ducj!
Ma lait ben planc che il viaç nol è dome rivâ...
Apontament al prossin OKTOBIKERFEST a Pêrs!
Par savê alc di plui sul libri, frache chi
10 agosto 2006
Cipaf
Il comun al è dentri di cualchi mês, ma a son di fâ in curt ats par rindi pardabon significative la nestre presince tal consorzi. Prin di dut e sarès di fâ la perimetrazion des areis di conferî al Cipaf, in maniere che cussì il consorzi al puedi fâ i investiments pal disvilup.
Tes prossimis setemanis a saran clamâts i imprenditôrs des zone par confrontâsi su chest aspiet che secont me al è strategjic pe nestre comunitât.
Voaltris ce pensaiso di cheste sielte?
09 agosto 2006
Un cjanton dal gno paîs
08 agosto 2006
La fieste di Tumieç
La vite, come la politiche, e je come lâ in mont. Cuant che tu rivis insom tu puedis dome tornâ in jù!
E Renzo al à zontât: Sì, ma la piês robe al è che cuant che tu tornis a bas, tu incrosis simpri chei che a van in sù!
07 agosto 2006
Cun Tondo e Haider a Las Vegas
Tancj auguris onorevul!
06 agosto 2006
Dut un cine: BURIS martars ai 29 di Avost
MASSIMO GARLATTI COSTA,
DUT INTUNE GNOT
(se al plûf o fasìn in auditorium).
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâtsselezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
05 agosto 2006
Al cjante il Gjal...
No vino di fâ ancje noaltris une classifiche? Chei che usgnot a vadin, nus podaressin dâ la classifiche alternative, no?
04 agosto 2006
Un cjanton dal gno paîs
Vuê tor des 7 di sere, Gardoland: fieste li di Gardo!
03 agosto 2006
La revision de leç n. 15/96
A son 10 agns che e je stade fate buine cheste leç inovative che e je stade doprade come esempli ancje in altris bandis di Italie, ma che cumò e à dibisugne di jessi inzornade.
Ancje il Furlanist nus vise di chest impuartant apontament.
02 agosto 2006
Ai 4 fieste li di Gardo
Ma prime, ai 3 di Avost li dal Festival aes 8 di sere, il President Renzo al presentarà la stagjon agonistiche 2006/2007 balon e volley de ASD Majanese
01 agosto 2006
Sul Messaggero di vuê
Par un frut, 10 agns a son dal sigûr un pont di partence cuntun avignî dut di fâ sù. Cuant che invezit si fevele di normis e leçs, 10 agns a puedin jessi considerât un moment par fâ un belanç, resonâ su la atualitât o mancul dal dispositîf normatîf e valutâ se al è il câs di viodi se si rive a meti mans stant la evoluzion dai timps e i cambiaments de societât. Chest discors al vâl duncje ancje pe Leç Regjonâl numar 15 dai 22 di Març dal 1996, che propit chest an e je rivade al travuart dai prins 10 agns di aplicazion.
Par fâ un prin e sintetic belanç di chest deceni, al baste viodi cuâi risultâts a son stâts puartâts in concret di cheste normative, che plui di cualchidun ancje ator pe Italie al à puartât a esempli pe sô completece e struture. Dal sigûr al è stât un imprest normatîf che al à judât a promovi il spirt di apartignince e al à mot un sens di autocussience di une identitât linguistiche, che pe prime volte e vignive ricognossude par leç.
Par nuie secondari pe promozion e pe tutele de lenghe furlane al è stât il ricognossiment di une grafie uficiâl cun regulis claris e definidis pe costruzion di une coinè, une lenghe comune che no cope lis variantis locâls (come che cualchidun al volarès dâ di intindi), ma che e fâs di cuviert, difindint e tegnint sot dut chest patrimoni linguistic fat di tantis particolaritâts.
Lassant pierdi argomentazions tecnichis che dispès a colin intune polemiche che no zove a nissun, come che si à rilevât ancje vie pai tancj cors pratics di grafie inmaneâts de Societât Filologjiche Furlane, lis gjenerazions gnovis a àn sêt di Marilenghe e a sintin la dibisugne di imparâ a lei e scrivi te lenghe uficiâl. Dome se al cres l'ûs ancje scrit, une lenghe e pues pensâ di vê un futûr salt e il fat che tancj zovins si son svicinât ai cors pratics al è dal sigûr un biel segnâl che al va a pro di chescj prins 10 agns de Leç 15/96. Ma cetancj altris a podaressin jessi i esemplis di puartâ, ricuardant i tancj progjets che a van de ricercje toponomastiche, al disvilup di une bibliografie in lenghe furlane che si è insiorade, aes iniziativis proponudis di scuelis, ents locâi e associazions che a àn puartât in maniere capilâr la lenghe furlane dentri de societât civîl.
Ma cheste fase promozionâl, ancje se tal complès une vore positive, no pues fermâsi achì e daûr dal parê di tancj al è rivât il moment par une riflession pal avignî di chest imprest normatîf di tutele linguistiche.
Ta chescj dîs di fat e je stade nomenade di bande de Regjon un comission di pueste coordenade di Pier Carlo Begotti che e varà di rielaborâ cheste norme. La Societât Filologjiche Furlane, cjapant esempli di minorancis linguistichis cuntune tradizion plui fuarte de nestre – prime fra dutis chê catalane – , è je daûr a scrivi une relazion par dâ un contribût costrutîf in chest delicât e fondamentâl moment.
La Societât Filologjiche Furlane no si tirarà indaûr e, stant la tradizion che e viôt chest sodalizi un riferiment storic pe azion di tutele de Marilenghe fin de sô costituzion intal lontan 1919, e je fin di vuê disponibil a dâ il so contribût ae Regjon pe revision di cheste leç cuadri, ancje tignint cont de evoluzion normative che e je stade a nivel statâl cu la leç 482 dal 1999 «Normis in cont de tutele des minorancis linguistichis storichis» che daspò plui di 50 agns e met in vore i principis dal art. 6 de Costituzion che za tal 1948 e diseve clâr che «la Republiche e tutele cun normis di pueste lis minorancis linguistichis».


text:
Riedo Puppo
Riedo Puppo (Sarsêt,ai 11 di Avost dal 1920- Udin ai 13 di Març dal 2002) al è stât un insegnant, sindacalist, gjornalist, oratôr e scritôr furlan.
Al à studiât a San Pieri dai Sclavons e ae Universitât di Florence. Al è insegnât a Morùs. Al scomençà a scrivi par furlan intal 1945 publicant par esempli su La Patrie dal Friûl, Risultive, il Strolic Furlan. Al jere part dal grup di scritôrs di Risultive la Cortesele di furlan fondât di Josef Marchet intal 1949. Al à colaborât par une vore di agns cul setemanâl de diocesi di Udin La vita Cattolica tignint une rubriche setemanâl (la letare) e curant il test de vignete finâl (Si fâs par mût di dî). Al è stât dal sigûr un dai autôrs furlans plui lets in assolût. Il so libri plui furtunât Par un pêl (Udin 1975)al à vût 6 edizions cun presentazions di Davide Turoldo e Domenico Zanier. Al à scrit ancje pal teatri: cun Dino Virgili al à scrit Pitost di puartâ muse... e Se nol jere il nono!. Al à cjapât part al film Gli ultimi di V.Pandolfi e D.M. Turoldo. Intal 1984 al à ricevût il premi Nadâl Furlan.
Bibliografie[cambie | modifiche il codiç]
- Nasicadis, (inedit) Udin 1952;
- Par un pêl, Udin 1960, '61, '63, '65, '68, '71, '75, '83;
- Il discors di une frute (teatri), Udine 1967;
- Un frut di gale (teatro), Udine 1968;
- A. Negro - R. P., Tre sûrs, SN I, 1974;
- A. Negro - R. P., La sentenzie de regjine, SN II, 1974;
- Blancje come la nêf, SN III-IV, 1974;
- Si fâs par mût di dî, Pordenon 1977;
- Il furlan in Vatican, VC 1.12.1979;
- Lis flabis, Udin 1981; Mês par mês, Udin 1982;
- Magari ancje, Udin 1983;
- Bot e sclop, Udin 1986;
- Diu nus vuardi, Udin 1997.


text:
Tarcint
Tarcint al è un comun inte Valadis de Tor, che al dì di vuê al fâs part de provincie di Udin e al à 8.933 abitants.
Gjeografie[cambie | modifiche il codiç]
Tarcint al è logât a 230 m tes valadis de Tor, 20 km a nord di Udin. Il paesaç de citadine al è une vore varzelât e contrastant: a nord si cjatin lis Prealps Juliis, cuasit une muraie che e siere l'orizont; a sud l'alte planure furlane; a jevât i cuei orientâi; a bonât l'anfiteatri morenic dal Tiliment, il sisteme di roncs restâts daspò de ultime glaciazion.
Storie[cambie | modifiche il codiç]
I prins documents che a fasin il non di Tarcint a son dal XII secul, ma par sigûr la citadine e à origjinis plui antichis: i studiôs difat a fevelin di popolazions paleolitichis che daspò di chês a son vignûts altris insediamnents preistorics, po celtics, e po la colonizazion dai romans. Tarcint al jere feut dai Machland, vignûts di Perg. Tal 1219 chei di Cjaurià, une famee furlane, a cjaparin il puest dai Machland, austriacs.


text:
I prins documents leteraris par furlan a son de metât dal Tresinte e dal prin Cuatricent. Si pandin dai efiets di cjartis pratichis, in concomitance cul implei dal furlan tant che lenghe di cancelarie, ma no si puedin calcolâ tant che l'inviâsi di une tradizion leterarie. Se il Cuatricent al tâs, cul secul daspò si è devant di un sflorî di tescj, e ae nassite di societâts leterariis in embrion. Si distinguin i prins autôrs (Morlupin, Sini, Strassolt), leâts a filons diviers o cun personalitât moltepliç (Blancon, Donato). Il Sîscent al è dominât de Briade udinese e de ispirazion ferbinte di Ermes di Colorêt, intant che tal Sîscent al scrîf ancje Eusebi Stele, autonom par varietât di lenghe e par contignûts.
Tra Sîs e Sietcent, dongje di chei che a àn continuât su lis olmis dal Colorêt, si disglagne la produzion dal Friûl periferic, e Gurize cun Zuan Marie Marussig, Zuan Josef Busiç, Marzi di Strassolt. Tal Votcent e à grande influence la figure di Pieri Çorut, calcolât a dilunc tant che il poete furlan par ecelence, che la sô produzion e salte fûr di une vene facile che e sielç il furlan centrâl tant che strument par rivâ a un public slargjât. A van indenant in chest secul i studis sul furlan, sul so patrimoni lessicâl e documentari, intant che si esprim la prime vôs feminine significative, Catarine Percude.
Dal finâl dal Votcent no si pues plui limitâsi a une carelade svelte. Si moltiplichin di fat lis vôs, ma plui di dut si va incuintri a di un rinzovenîsi de tradizion leterarie, che e pee la scriture in furlan ai apuarts modernis. Partidant dal furlan tant che strument 'intat' in colocui cu lis leteraturis europeanis, al è Pier Paolo Pasolini, tal secont dopovuere, a definî il tai cun Çorut o cul “çorutisim”, intant che e je za vierte la strade a espressions malcuietis e plenis.
La nassite di une leterature e je peade a une grande varietât di fatôrs. Meti adun un cuadri precîs de urdidure complesse (di lenghe e societât, di contescj storics e modei culturâi) che si plate daûr dai documents, dai autôrs e des lôr poetichis al compuarte dificoltâts no di pôc. Dut câs al è pussibil, ancje pal furlan e pe sô leterature, lâ daûr di chel fîl che, cualchi volte lent e râr, altris voltis fis e svelt, al fâs sù une tele complesse e diferente, cun sôs carateristichis e cuntune sô origjinalitât.
I prins tescj leteraris furlans a forin scrits tra la seconde metât dal Tresinte e il prin Cuatricent. In chei agns l’ûs dal idiome locâl tes scrituris pratichis al è fuart, ma e je une fortune improvise e svoladie: tal zîr di pôc timp il furlan al tache a pierdi la sô funzion di lenghe di ûs e ‘di cancelarie’, che e finirà par sparî dal dut sul imprin dal Cinccent. In ogni câs a ‘nt reste cualchi sclese tai documents plui antîcs: a son olmis scuindudis daûr de ‘mascare’ dal latin o ben «bocons» di furlan primitîf, «gocce della fiumana di parole che pronunciarono gli uomini di quel tempo» (Cantarutti).
Rodui censuâi, cjartis contabilis, notis aministrativis e cuaders di cjamerârs a son il lûc dulà che il furlan al ven scrit: sul imprin intun mût inspietât, cualchi volte dome tai nons di personis o puescj; plui indevant, come tes listis des confraternitis, cun frasis interiis.
Te suaze de citât di Cividât, dulà che vie pal Tresinte a forin clamâts a insegnâ il dirit mestris dal Studi di Padue e dulà che e sflurì une interessante Schola notariorum, tra i documents de ativitât didatiche o cjatìn une schirie di esercizis di version dal furlan al latin che nus dan, traviers di une lenghe che no je propit un spieli fedêl de lenghe vive, un cuadri reâl de societât di chel timp e informazions lenghistichis impuartantis.
Chescj documents, des primis atestazions dal Dusinte fint a chês altris scrituris, plui sioris di peraulis e struturis, che o cjatarìn dopo dal 1350, a dissegnin une gjeografie avonde fisse, lassant dut câs ciertis zonis intal scûr, stant che a son conservâts tai centris principâi dulà che si disvilupave la vite culturâl dal patriarcjât. In particolâr e je la citât di Cividât, la antighe Forum Iulii, sede dal Ducât Langobart e dal prin patriarcjât, a mantignî vie pai secui une sorte di primât tal dânus fûr i tescj des origjins.
Tai agns dal patriarcjât ghibelin (1077-1250), cuant che i patriarcjis, la nobiltât feudâl e l’esercit a jerin di divignince todescje, la cort patriarcjâl e i modei lenghistics e leteraris che cheste e impuartave nus dimostrin a clâr che il Friûl medievâl al jere un Friûl plurilengâl.
Dongje dal latin al jere di fat, tant che lenghe ‘alte’ o uficiâl, il todesc.
Plui inlà tal timp, cui gnûfs patriarcjis che no vignivin zaromai plui di là des Alps, la regjon si vierç aes influencis che a rivavin de penisule taliane: provençâls, toscovenitis, o in ogni câs di stamp ‘talian’. A son di chescj secui i prins tescj poetics par furlan. A son componiments isolâts e ocasionâi che, pe lôr nature spontanie e pe datazion pôc sigure, no nus permetin di fissâ cun ciertece il pont di partence de leterature furlane. Come che al scrîf Pellegrini, «lo stesso quadro culturale, la storia dell’attività letteraria, delle sue forme e dei suoi destinatari, per la gracilità e la dispersione delle prove recuperabili, resta nell’ombra».
Di tribuî al nodâr Antonio Porenzoni e ripuartade sul daûr di un at notarîl dal 1380, la balade Piruç myo doç inculurit, scrite par cividin antîc e cu la carateristiche jessude in -o dal feminin (manaço ‘menace’), e je un esempli cult di liriche cortese, come che al è evident dal ûs di un lessic ricercjât: Piruç myo doç inculurit, quant yo chi vyot, dut stoy ardit. Per vo mi ven tant ardiment e si furç soy di grant vigor ch’yo no crot fa dipartiment may del to doç lial amor per manaço ni per timor, çi chu vul si metto a strit. [...]. Di Cividât al ven ancje il contrast amorôs Biello dumnlo di valor (dumnlo al sta par dumble, vâl a dî fantate, simpri cu la finâl tipiche in -o), notât su la cuviertine di un cuader dal nodâr Simone di Vittore di Feltre ma di dopo de datazion dal cuader (1416) e salacor un divertissement di stamp cortês. Al è di tribuî cun plui sigurece ae tradizion orâl, pai dams che il test al presente, un altri contrast amorôs cognossût tant che Soneto furlan (E là four del nuestri chiamp), anonim e di cronologjie incierte, che, sei pal argoment avonde licenziôs, sei pes dificoltâts di leture, al è stât publicât dome ae metât dal secul stât.
Cu la ecezion di un sconzûr cuintri dal lôf e di une composizion scherçose assegnade a Nicolò de Portis di Cividât (cun cierts fenomens ancjemò carateristics come il feminin in -o), il Cuatricent al è cidin par ce che al rivuarde lis provis leterariis. Sul finî dal secul Pietro Capretto pes sôs Constitutioni de la Patria del Frivoli, volgarizazion de Cunstitutiones Patriae Foriiulii indreçade «a li populi furlani», al sielç la «lengua trivisana», e chest fat al pâr rapresentâ la fin di chel respîr che il furlan al veve gjoldût fint in chê volte, almancul intal regjistri bas des scrituris aministrativis.
Il Cinccent si vierç cun problemis gnûfs, come che a jerin gnovis lis condizions storichis e problematics i events che la penisule taliane si cjatave a frontâ in chei agns. Passât sot dal guvier de Republiche Venite, il Friûl al fronte cun di plui la cuistion de lenghe taliane, che e veve puartât ae acetazion dal toscano illustre tant che volgâr adat ae comunicazion leterarie, al cjape part ae difusion di un model di poesie ispirât al Petrarca e, soredut, al viôt un cambiament sostanziâl par ce che al inten l’ûs de lenghe furlane scrite. Il furlan al disparìs des cjartis pratichis, dulà che si tint a doprâ un volgâr di stamp talian, ma al comparìs invezit «con una ricca fioritura di esercizi metrici» inte poesie (Pellegrini). La produzion leterarie dal Cinccent e cjape dentri une varietât grande di tescj, prodots intune sorte di societât leterarie primitive, incentrade ator de citât di Udin e des relazions che si disvilupavin tor ator di chê, o pûr in piçulis societâts leterariis, dulà che i componiments a vevin une lôr circolazion e a rispuindevin ai guscj di une comunitât di letôrs e di scritôrs.
Cu la ecezion di un cjançonîr anonim dal 1513, scrit tal stîl vilipendiôs dal chiarivari, vâl a dî de satire cuintri di une cubie di nuviçs no ‘canonica’ (in chest câs, om anzian e femine zovine), i tescj in lenghe furlane dal Cinccent, numerôs ma ancjemò ocasionâi e dispès anonims, a partegnin pal plui ae seconde metât dal secul, a àn une funzion di intrateniment e si inserissin te tradizion des “reazions prestigjosis” al toscan. I componiments par furlan, duncje, a son al servizi de comicitât e dal divertiment, ma i lôr autôrs (chei che o savìn il non) a metin dongje un cuadri pardabon movimentât e, ancje se a doprin une varietât furlane centrâl o in ogni câs adatade ae fevelade centrâl, a rivin di parts dal Friûl margjinâls rispiet a Udin.
Il nodâr di Vençon Nicolò Morlupino (atîf tra il 1528 e il 1571), Girolamo Sini di Sant Denêl (1529-1602) e Girolamo Biancone di Tumieç (dai «incerti estremi anagrafici» come che al riferìs Pellegrini) a son cognossûts pai lôr componiments in laude dal furlan. Chel vuarp chu za chiantà chun grech latin al è il famôs poemut di Morlupino in difese de scriture poetiche in lenghe furlane (Jo sarès un menchion / A favellâ e no jessi intindut / Dentre de ville là ch’io soi nassut), dulà che la posizion a pro de fevelade locâl, cuintri de prevaricazion di altris codiçs, e corispuint però a une sielte stilistiche, plui che a une ideologjie. Al à a cûr soredut la varietât e i rapuarts libars tra lis lenghis In laude de lenghe furlane di Girolamo Sini (A par che al Mont cui chu scrif in rime / Al sei tignut a falu par Toscan [...] Iò l’hai par un abùs, parcè ch’un stime / Chu chel cil sool seij rich e vebi a man / Dut chel di biel chu chiaat in cur human).
Girolamo Biancone, invezit, al pâr proclamâ une superioritât de lenghe furlane tal so sonet, caraterizât di une code une vore lungje, Furlans, voo havees lu vant in plan e in mon(t). Chi il furlan al è considerât soredut tant che lenghe buine pai scherçs e i zûcs di societât, ma chest nol à di jessi let in tiermins ridutîfs. Al è propit chest autôr, di fat, a adatâ il furlan, pe prime volte, tai siei sonets e tes sôs otavis, a contignûts e stîi alts, a une «religiosità pensosa» e a «un’espressione intima e dolente» (Cantarutti). I componiments di Biancone no mostrin coladis di regjistri: un particolâr che al salte tai voi ancje tes sôs traduzions, come par esempli chest sonet gjavât dal Petrarca e che l’autôr nol intint copiâ, ni tant di mancul contaminâ o savoltâ, ma pitost interpretâ il model: Io no pues vivi in paas e non hai vuere, e tremi in miez dal cuur duquant glazaat. Trop alt io monti e no mi moof di tiare. Du’l mont è mio e sì non hai dal flaat. […].
A coventin ricuardâts, cun di plui, altris doi autôrs di chest secul. Nol è grant il cjançonîr dal gurizan Giuseppe Strassoldo (nassût a Strassolt intor dal 1520 e vicjari de Beligna), che al scriveve composizions amorosis intun stîl aulic che i vuadagnà (in veretât a tuart) la definizion di ‘petrarchist’. Une vôs fûr dal trop e je chê di Giovan Battista Donato, venezian di nassite ma furlan di adozion, che al passà la sô vite tra Gruâr e Puart. Donato si slontane di chei che a scrivin in laude dal furlan (lui al difint lis varietâts margjinâls pitost che il furlan centrâl) e al è caraterizât di une libertât stilistiche fuarte, sei te adozion di codiçs lenghistics diferents sei tal gust par zûcs plurilengâi vivarôs, in part sugjerîts dal ambient venezian. La sô lenghe poetiche e met adun carateristichis dal furlan ocidentâl e di chel centrâl o ben e dopre microvarietâts cuntune aderence gaiarine. Di interès particolâr e je ancje la sô prose (il Testamint di barba Pisul Stentadizza), esempli di varietât lessicâl e invenzion sintatiche cence precedents.
Par Pellegrini chê di Donato e je une «personalità effervescente, ma anche dispersiva», e in chest si pues cjatâ la reson «del mancato coagulo di un friulano letterario nella destra del Tagliamento». Se Donato e Biancone a domandin di jessi considerâts cun atenzion pe lôr personalitât fuarte, dongje dai componiments autorâi che a esaltin la dignitât e l’ûs de lenghe furlane, a fasin part de produzion leterarie dal Cinccent ancje un grum di poesiis anonimis.
E je probabilmentri de seconde metât dal secul la traduzion, o miôr il travestiment parodistic, dal Orlando furioso (il prin cjant, trasmetût fin a nô in doi manuscrits no origjinâi, conservâts un te Biblioteche apostoliche vaticane e chel altri te Biblioteche civiche udinese, e un toc dal secont cjant, sorevivût intune copie dal Sietcent). Cheste traduzion e fâs part di ce che e je cognossude tant che ‘leterature dialetâl riflesse’, dulà che tescj classics a vegnin savoltâts e pardabon fodrâts di particolârs riferîts al cuarp e aes funzions corporâls. Il paragon cul origjinâl al da la idee di cheste operazion, che no jere indreçade a un public popolâr ma pluitost a un destinatari studiât, bon di gjoldi de sô finalitât dissacrante. Il furlan nol jes fûr, duncje, des limitazions di un ûs burlesc, pensât par divertî. Glis polzettis, gl’infangh, gl’amors, glis armis, glis balfueriis, plases e i grangh rumors chu for dal timp ch’al cuul haver lis tarmis e ziir cerchiant chui chu grattas iu Mors [...] Origjinâl: Le donne, i cavallier, l’arme, gli amori, le cortesie, l’audaci imprese io canto, che furo al tempo che passaro i Mori d’Africa il mare, e in Francia nocquer tanto [...]. In fin, tai agns dopo de bataie di Lepanto (1571), te gjonde pe vitorie sui turcs, lis racueltis celebrativis che a esaltin Vignesie e a dan cuintri al nemì infedêl a cjapin dentri une vore di composizions in lenghe locâl, rivadis fint a nô in documents a stampe o manoscrits. Al è in chest contest che te tradizion leterarie furlane e comparìs pe prime volte la partecipazion popolâr, stant che un di chei tescj al è rivendicât «d’un mestri sartoor / Zuan dal Toos».
Il Sîscent baroc e il Sietcent
Il Sîscent al è il secul des academiis e dal baroc. In leterature si disvilupe la poetiche de maravee e dal inzen, ven a stâi un gust di maraveâ il letôr cun costruzions sintatichis complessis e metaforis inzegnosis. A Udin, la preference di chest secul pes societâts leterariis si manifeste in particolâr te Briade udinese, un sodalizi poetic dulà che i socis (trê nodârs, un pitôr, un magjistrât, doi predis, un avocat) si dan i sorenons di Lambin (Girolamo Missio), Mitit (Brunello Brunelleschi), Nator (Daniello Sforza), Ritit (Giovanni Pietro Fabiaro), Ritur (Francesco di Cucagna), Rumtot (Gasparo Scarabello), Ruptum (Plutarco Sporeno), Turùs (Paolo Fistulario). Il grup origjinâl al cjapave dentri Turùs, Lambin, Rumtot, e al è Turùs-Fistulario a meti dongje i componiments de briade intun manoscrit conservât (magari cussì no, in cundizions no buinis) te Biblioteche civiche di Udin. I argoments a son leâts ai scambis di componiments tra poetis e aes poesiis di ocasion. Amôr e scherç a son i temis plui frecuentâts, cuntune tindince a favorî, fint a rivâ a esasperâle, la abilitât tecniche, il zûc di metaforis sorprendentis. Ma ce che al impuarte pardabon e je la sperimentazion «a tutto campo» (Pellegrini).
Te traduzion dai viers 57-72 dal cjant cuart e 7-51 dal cjant cuint dal Furioso, Paolo Fistulario nol cîr la parodie o il rifaciment ridicul, pluitost si sfuarce di aderî a un model, rindintlu cence tradiments e pleant il furlan a un regjistri elevât.
Chest al vâl ancje pai cuatri sonets «Di Turus si chu chel dal Petrarchie», scrits juste apont tal stîl dal Petrarca; o zontìn chi daûr lis dôs vierziduris di un dai componiments, di mût di podêlis paragonâ. Svergonzantmi ben spes ch’ anchimò io tasi, signore Stelle, lis vuestris belezzis, io pensi al timp ch’Amor chu lis soos frezzis fazè sì chu niun’altre al mont mi plasi. […]. Origjinâl: Vergognando talor ch’ancor si taccia, donna, per me vostra bellezza in rima, ricorro al tempo ch’i’ vi vidi prima, tal che null’altra fia mai che mi piaccia. […]. Si ben cun diferencis evidentis, il sisteme des ecuivalencis al da la misure de abilitât retoriche e la novitât e je esprimude suntun plan linguistic.
Il corpus de briade (224 poesiis, 40 publicadis) al merete une leture atente, no dome pes alternancis tonâls ma ancje par vie che nus ufrìs une schirie di informazions lessicâls e linguistichis e di particolârs inedits sul contest dulà che a vivevin i autôrs. Un esempli ‘classic’ gjavât dal cjançonîr, simpri opare dal Fistulario, al è Lu zuuch dal biel floor gjavât dal Ariosto, un poemut dedicât a Mitit-Brunelleschi che al disegne, traviers di un passetimp di societât tra fantats e fantatis, intun stîl vivarôs e cun elements interessants pe storie de lenghe, l’ambient udinês. L’Udin de prime metât dal secul al documente in chest mût un dialic leterari che nus rive traviers de opare e probabilmentri de funzion di Fistulario, dialic che al somee, dut câs, jessi limitât ae citât.
A Spilimberc invezit, se pûr intun mût clandestin, si faseve cognossi la opare di Eusebio Stella (1610-1671) che, forsi ancje in graciis di cheste difusion controlade, al podeve permetisi un lengaç une vore realistic e disinibît, riferît soredut ae sfere sessuâl. No si à di dismenteâ, a chest rivuart, che tal Sîscent al jere atîf il control de Cuintririforme, cu la liste dai libri proibîts e la lôr leture clandestine. I componiments di Stele, cuasi tresinte tescj metûts adun intun codiç autograf conservât te Biblioteche civiche di Udin, a presentin une varietât grande di argoments, che a van de laude al scherç, cuntune preference pe conte licenziose, e a mostrin un inzen versatil e une mancjance di preiudizis che no si jere mai viodude prime.
Chestis carateristichis a fasaran di Stella, te seconde metât dal Nûfcent, un dai poetis furlans plui preseâts; ma il secul al è dominât de figure di Ermes di Colloredo, un poete cussì amât dai siei contemporanis di meretâ une circolazion manuscrite e une fortune critiche che no veve mai vût il compagn te leterature in lenghe furlane. Nassût tal cjistiel di Colorêt di Montalban di une famee nobile, Colloredo al passe i agns de sô prime zoventût (1637-1644) tant che cortesan a Firenze. Uficiâl in Gjermanie e Dalmazie, po dopo cortesan te cort di Viene, al bandone subit la vite militâr e di cort pe trancuilitât de sô residence a Guriç dongje Codroip, dulà che al scrîf composizions poetichis pai amîs e pe amade Polimie. Considerât il pari de «leterature furlane», che di lui e cuistà «piena coscienza delle sue capacità artistiche» (Chiurlo), il Colloredo al è autôr di grande fuarce espressive e ispirazion, che al passe cun disinvolture dal gjenar seri al burlesc, ae critiche dai costums. Il secul seguitîf, consegnant un gran numar di copiis manoscritis no autografis dai siei viers, lu consacre tant che model di lenghe e di stîl, diferenziantlu dal Sîscent baroc, ancje se il Colloredo al condivideve cui siei contemporanis, se pûr cun origjinalitât, diviersis tematichis: Chel tic e toc, cu conte ogni moment ju pass, che il timp misure in nestri dan, e veloz trapassand dal mes a l’an, cun chei pass nus condûs al monument. Polimie, pense pur, che a chel concent anchie i flors dal to volt e spariran, e ad onte dal to fast prest finiran la to crudel beltat e il miò torment. [...]. La trasmission dai scrits, l’ûs di un furlan che si svicine a chel che cumò al ven clamât koinè, a contribuissin a fissâ lis carateristichis dal furlan leterari che, tacant di Colloredo, si stabilìs su formis centrâls. La edizion dai siei scrits proponude tal 1785 (Udin, Murero) e à une impuartance decisive. Ancje cence deventâ une vere tradizion, a cjaval dai doi secui la ereditât dal Colloredo e sarà presinte in diviers autôrs che a ‘nt puartaran indevant lis tematichis e soredut a cjaparan la koinè. I nons a son chei di Antonio Dragoni (1632-1702), Giusto Fontanini (1666-1736), ripuartât tes antologjiis par un sonet in stîl burlesc (A di un plevan ch’al veve la massarie brutte), Bernardino Cancianini (1690?-1770), e Gabriele Paciani di Cividât (1712-1793).
Intant che si faseve plui salt il riferiment unitari, forsi par reazion ae coinè o par une lôr maturitât, tra Sîs e Sietcent si fasin sintî cuntun gnûf vigôr ancje lis varietâts margjinâls. A imponisi su dutis e je la aree gurizane cun Gio Maria Marussig (1641-1712), Gian giuseppe Bosizio (1660-1743) e Marzio di Strassoldo (1736- 1797). Marussig in particolâr al mostre une atenzion straordenarie pe croniche e soredut un ciert gust pal macabri, come che al usave tal Sîscent, ma svilupât cun personalitât (par esempli in Le morti violenti o subitane successe in Goritia o suo distretto, descrizion di plui di dusinte muarts improvisis sucedudis tra il 1641 e il 1704, dulà che i viers a son compagnâts e in cualchi câs a fasin di supuart a ilustrazions une vore espressivis). Bosizio, invezit, al è autôr di traduzions di Virgilio, interessantis par resons diferentis. De sô version des Bucoliche no si sa nuie. Manuscrite (fint al 1857) e je La Georgica di Virgili tradotta in viars furlans; e vignì publicade a Gurize invezit, tal 1775, La Eneide di Virgili tradotta in viars furlans berneschs. Se lis Georgiche a cirin une ecuivalence cul latin, si ben doprant une metriche divierse, e a interessin soredut pe ricjece lessicâl leade ae bondance de terminologjie tecniche contadine, la Eneide e denuncie za dal titul la prospetive deformade, juste apont ‘bernesca’. I esametros e son rindûts in otavis di endecasillabos che pûr restant avonde dongje dal model origjinâl, e fasin in mût che l’element comic al cjapi la man, disvilupant i motîfs tematics fûr di misure o introdusint informazions dal dut anacronistichis. Tal Sietcent, tescj manuscrits e a stampe a rivin ancje dal Friûl ocidentâl e de Cjargne, dulà che a son documentadis une predicje scherçose e une parodie di testament, ma i componiments poetics a son scjars. In conclusion no si pues dî che tal Sietcent la produzion leterarie in lenghe furlane e sedi stade cuissà ce bondante. E reste la impuartance des publicazions a stampe te ultime part dal secul (di divignince diferente: aree centrâl, Colorêt, aree gurizane, Busiç) intant che tai ambients inteletuâi si discuteve sui caratars de lenghe e dai pulpits si sintive simpri di plui a predicjâ par furlan.
Tra Siet e Votcent, zirant ator pes sagris dal Friûl (di Cjampfuarmit a Udin e fintremai a Gurize) nol jere dificil intivâsi intune figure singolâr di poete contadin: Florindo Mariuzza. Compagnât di so fradi Secondo, di un mandulin e di une di ghitare, Mariuzza al adatave a un public popolâr il repertori amorôs e scherçôs, tant che si pues considerâlu «une sorte di cjantautôr ante litteram» (Kersevan); i siei viers, che a zuin cui ritmis carateristics de lenghe, a son deventâts pardabon part dal repertori popolâr.
Pe sô ideologjie dal divertiment e dal disimpegn, Mariuzza al ricuarde chel che tal Votcent al vignarà considerât il poete par ecelence: Pietro Zorutti. Cun Zorutti al à une grande fortune il gjenar dal lunari o strolic, un librut avonde piçul di stâ te sachete e che al ripuartave, framieç dai calendaris e dai conseis pes culturis, pronostics e composizions in rime.
Origjinari dal Friûl Orientâl (al jere nassût a Lonzan tal 1792), Zorutti al jere a stâ a Udin, dulà che al jere impleât te intindince di finance austriache, ma al passave il so timp libar te cjase di Bolzan, dongje di Sant Zuan dal Nadison. Il so «Strolic» al comparìs pe prime volte tal 1821, e di chê volte al vignarà fûr ogni an (cuntune piçule interuzion) fintremai ae muart di Zorutti tal 1867. Su chest periodic (un gjenar caraterizât di ripetizion e di un rapuart continuât cul public) e je publicade buine part de sô produzion, sbrocade cun naturalece di une vene un grum gjenerose, che i vuadagnà il titul di poete furlan plui popolâr dal Votcent, ma che tal timp stes i causà critichis duris tal secul seguitîf.
Lis poesiis di Zorutti a van dal idili naturalistic-sentimentâl al comic e al epigram, cuntune capacitât di invenzion che e pâr no si esaurissi mai, parade indevant come che e je de facilitât grande des rimis. No par câs la sô poesie plui cognossude e je une laude ae Plovisine, cussì lungje che e pâr no finî plui: Plovisine minudine Lizerine Tu vens ju cussì cidine Senze tons e senze lamps, E tu das di bevi ai chiamps. Plovisine fine fine Lizerine Bagne bagne un frighinin L’ort del puar contadin. [...]. Cul so sens comun, cu la filosofie dal ‘lassâ cori’, cu la poetiche dal disimpegn (la sô satire e je superficiâl e no va a tocjâ i potents), Zorutti al da vôs ai sintiments di une part de societât furlane (la piçule borghesie udinese), ma la sô popolaritât e contribuìs a rinfuarcî la idee che il furlan al sedi adat dome al scherç, ae batude, al cuadri naturalistic di maniere, a nissune altre finalitât se no chê di divertî.
Tal Votcent, il Friûl, che te seconde metât dal secul al passarà de Austrie al Ream de Italie, ma dome pe sô part centrâl e ocidentâl (Gurize e reste tal Imperi), al svante une bondance di tescj e di autôrs in lenghe furlane. Intai lunaris stampâts te aree gurizane si sperimente une prose adate ae comunicazion, une scriture utile, pensade par educâ la classe contadine, e par chest significative, ancje se influençade dal talian.
Un lessic curât e siôr di peraulis al segne invezit il debut te leterature furlane de prime vôs feminine cognossude, Caterina Percoto (1812-1887). Nassude, come Zorutti, intune famee nobile decjadude dal Friûl di soreli jevât (e ven di Sant Lurinç di Solescjan), la Percoto e passà dute la vite a viodi de cjase de famee, fasintsi cognossi tant che scritore par talian e par furlan in graciis de amicizie cun inteletuâi innomenâts (Francesco Dall’Ongaro, Niccolò Tommaseo, Giosuè Carducci). Lis sôs contis e liendis a patissin un pôc dal program votcentesc di difondi tra lis popolazions urbanis e rurâls une leterature cun finalitâts educativis e patriotichis. Lis prosis par furlan (vignudis fûr in rivistis e publicadis intun secont moment in volum), in cualchi câs produzions origjinâls e in cualchi altri câs rielaborazions di motîfs popolârs, a otegnin risultâts stilistics une vore alts. La Percoto e mostre sensibilitât e sigurece linguistiche, e la sô scriture e je espressive, sute cualchi volte, ma simpri aderente al argoment de narazion.
Un dai tescj plui nomenâts, Lis striis di Gjermanie, che al descrîf l’apontament des striis todescjis e furlanis e la lôr separazion dopo di un cualchi fat dramatic (probabilmentri la vuere), al met adun cun sapience imagjins gjavadis des contis popolârs, talent descritîf e finalitât morâl. Sedi Zorutti che la Percoto a scrivin intun furlan che al lasse in bande i elements margjinâi. Lis lôr sieltis a segnin la strade pe lenghe scrite unitarie.
Plui indevant tal Votcent e te prime part dal Nûfcent al tache a jessi dificil seguî cun precision i disvilups dal scrivi par furlan. Te poesie al prevâl l’esempli di Zorutti, ma a comparissin chi e là sensibilitâts plui complessis e si fasin sintî lis influencis talianis, se pûr cun cualchi ritart (dongje di Leopardi, soredut Pascoli), come ancje la ricercje di pussibilitâts espressivis gnovis. Chest ultin aspiet al ven fûr soredut tai lavôrs di traduzion, di autôrs classics e modernis, talians e forescj.
Dal pont di viste linguistic, a son chei che a aderissin ae norme centrâl e chei che a àn miôr di doprâ une variante. Pietro Bonini (1844-1905), tai siei Versi friulani (1898) e Nuovi versi friulani (1900), dongje di sonets che a mostrin la influence di Leopardi, Foscolo, Carducci, al presente une serie significative di versions che a rispuindin al desideri di «mostrare le possibilità del friulano». Pieri Corvat (Pietro Michelini, 1863-1933) al è famôs par Il Quarantevot, descrizion in sonets «tragicomica», ma cuntun fuart sens de realtât, dai riviei risorzimentâi te citât di Udin. Vittorio Cadel (1884-1917), pitôr e aviatôr muart in Macedonie, al lasse componiments amorôs, sonets e vilotis, scrits in prevalence tal furlan di Fane.
Ancje Giuseppe Malattia della Vallata (1875-1948) al dopre tai siei viers e te sô curiose racuelte di Villotte friulane moderne une variante ocidentâl, chê di Barcis. Peculiâr e je, in fin, la opare di V.G. Blanch (Luigi Rodaro, 1859-1932) che cul so Linguaggio friulano (1929) si segnale no dome pai componiments origjinâi ma ancje pe vaste e inedite sielte di versions. Tra chestis a comparissin, tant che dimostrazion pratiche de afinitât tra catalan e furlan, une serie di traduzions di autôrs catalans (cul test origjinâl in bande) che a anticipin di vincj agns, come che al note Pellegrini, la ‘scuvierte pasoliniane’.
A coventin nomenâts cun di plui, simpri tignint indiment la individualitât des esperiencis, Emilio Nardini (1866- 1932), Enrico Fruch (1873-1932), Argeo (Celso Cescutti, 1877-1946) e Giovanni Lorenzoni (1884-1950). Fruch, di Rigulât, atîf de fin dal Votcent, al bandone la variante cjargnele pal furlan centrâl; partint di une posizion similâr a chê di Zorutti, si sfrancje simpri di plui vie pai agns e tai siei viers si note un socialisim umanitari che lu svicine al Pascoli. La lezion pascoliane (il Pascoli dai Poemetti) e ancjemò plui fuarte in Lorenzoni, se pûr dentri di une poesie dal caratar «più consolatorio che problematico» (A. Ciceri). Sugjestîf al è ancje il lavôr di Emilio Nardini; cun Argeo, atîf soredut tai prins agns dal Nûfcent, o sin ben lontans de facilitât scherçose di Zorutti.
In chest timp la sperimentazion in prose e je ancjemò limitade. La elaborazion leterarie e la conte popolâr, cuntun interès plui o mancul prevalent pal dât etnografic, si cumbinin, in fin, te opare dai cjargnei Luigi e Giovanni Gortani. La leterature dai agns prin de Grande Vuere e à duncje un caratar plui seriôs e meditât, ma no mostre crevaduris evidentis rispiet ae tradizion o definizions di tindince precisis, se no il tentatîf di lâ daûr dai esemplis talians.
Te seconde metât dal Votcent a cjapin cuarp cun vigôr i studis su la lenghe furlane. L’interès pal mont popolâr al prodûs racueltis di cjants, proverbis e mûts di dî (lis publicazions di vilotis o di «canti popolari friulani» tirâts dongje di Leicht, Gortani, Teza, Arboit, Ostermann). Cu la opare di Jacopo e Giulio Andrea Pirona si concretize il progjet dal vocabolari furlan, publicât tal 1871, e tal 1873 il glotolic gurizan G.I. Ascoli al fâs la prime descrizion sientifiche de lenghe furlane tai siei Saggi ladini. A cjaval dai doi secui, une serie di rivistis che a metin dongje contribûts preziôs su lenghe, culture e tradizions popolârs a deventin imprescj utii ae ricercje e ae elaborazion di ideis e sfuarçs comuns. Finide la stagjon des «Pagine friulane» vignudis fûr a Udine li di Domenico Del Bianco (1888-1907), a nassin a Gurize «Le nuove pagine», diretis di Giovanni Lorenzoni, che a àn une vite curte (sîs fassicui tacant dal 1907) e a lassin il puest, cul apuart di Ugo Pellis, a «Forum Iulii» (1910-1914), periodic pardabon siôr di contribûts interessants tant che notis storichis e artistichis, studis di caratar lenghistic, tescj e versions par furlan.
Prime dal 1915 e po dopo in timp di vuere, Gurize e manifeste in graciis di chestis iniziativis e dai siei promotôrs la sô furlanitât, e al è li che tal 1919 e nas la Societât Filologjiche Furlane, trasferide a Udin cualchi timp dopo, cul obietîf di conservâ il patrimoni di lenghe e tradizions dal Friûl. No mancjin dentri de Filologjiche sieltis in linie cul fassisim, che al viôt la regjon nordorientâl tant che prime difese de latinitât cuintri dal mont slâf e gjermanic. Ma tai vincj agns dal regjim fassist si fasin ancje sintî vôs contrariis, tant che Giovanni Minut (1896-1967), autôr di componiments di proteste sociâl e antifassiste. In polemiche cul fassisim, su lis pagjinis dai gjornâi catolics, a son ancje Giovanni Schiff (pre Zaneto, 1872-1947) e Giuseppe Driulini (Siôr Barbe, 1854-1949). Tra chei che si dan adun ator de Societât Filologjiche Furlane, contribuint cui lôr studis a une fase impuartante di vivarositât sientifiche (tra lis iniziativis e je la publicazion tal 1935 dal Nuovo Pirona, par cure di G.B. Corgnali e E. Carletti, che al slargje il vocabolari dal 1871 zontant i materiâi di G.A. Pirona), a son di ricuardâ ancje diviersis esperiencis leterariis. Chiurlo (1886-1943), curadôr de Antologia della letteratura friulana (1927) e di altris edizions significativis (Colloredo, Percoto, Zorutti), al è un poete rafinât, che al risierve dut câs al furlan tonalitâts minôrs. Ugo Pellis (1882-1943), compiladôr passionât dal Atlante Linguistico Italiano, al è ancje autôr di poesiis, di interessantis prosis ritmichis e di traduzions tal furlan di Aquilee, chestis ultimis mai publicadis. In fin Ercole Carletti (1877-1946), cu la sô strofe iregolâr, l’inseriment ripetût di onomatopeis e un simbolisim che al disvele une sensibilitât malcuiete, al rapresente in chest moment la ponte plui avanzade de poesie furlane, anticipant i mudaments che a rivaran dopo de seconde vuere.
La Filologjiche e racuei, duncje, i risultâts dai disvilups dal Votcent, prospetant cambiaments intun spirit di continuitât sostanziâl. La leterature furlane, invezit, e jere daûr a voltâ pagjine, e la trasformazion e sarès rivade pitost intun spirit di contraposizion. Tal 1942, an che al segnave i 150 agns de nassite di Pietro Zorutti, dôs vôs in particolâr a mostrin di no volê cjapâ part aes celebrazions gjenerâls, stant che il ‘zoruttismo’ – a sostignivin – al limitave lis pussibilitâts espressivis de poesie furlane: Pier Paolo Pasolini e Giuseppe Marchetti. Sul plan de lenghe e de poesie il distac de tradizion si cumplirà, dut câs, fûr dal Friûl.
Al sarà, di fat, cul bolognês Pasolini (fi di mari furlane, origjinarie di Cjasarse) che il furlan si imponarà pe prime volte, fûr dai confins de regjon, tant che strument leterari complet e moderni. Tal 1942 a vegnin publicadis a Bologne lis Poesie a Casarsa, une piçule racuelte, notade subite di Gianfranco Contini, dulà che il furlan al è doprât pardabon in dut un altri mût di ce che si faseve prime. Al è un furlan «imparaticcio e imperfetto [...] ibrida mistura di dialetto casarsese» de mari e de koinè cjapade sù sul Nuovo Pirona (Belardi e Faggin).
Cun dut achel, lis poesiis a son rivoluzionariis: traviers de sensibilitât e de culture rafinade di Pasolini il furlan si vuadagne un so puest «al di fuori [...] del dialetto» e dongje des grandis leteraturis modernis. In cheste variante, «non prima scritta», doprade tal timp cun simpri plui paronance, il furlan al è soredut lenghe de poesie, tiere gnove di esplorâ, e il mont che al rapresente al è un univiers «fuori del tempo e della storia» (Belardi e Faggin). Il nini muart Sera imbarlumida, tal fossàl a cres l’aga, na fèmina plena a ciamina pal ciamp. Jo i ti recuardi, Narcìs, ti vevis il colòur da la sera, quand li ciampanis a sùnin di muart. Tal stes mût al mostre un codiç poetic di rignuvî, in continuitât cu lis tradizions des «piçulis patriis romanzis».
Dal 1942 al 1949 Pasolini al è a stâ a Cjasarse, a insegnâ e a iniziâ ae poesie un trop di zovins e zovenuts. Tal 1945 al fonde la Academiuta di lenga furlana e a tacâ dal 1944 al fâs stampâ une serie di rivistis (cuatri «Stroligut» e il «Quaderno romanzo» dal 1947) dulà che e cjape cuarp un pôc par volte une vere scriture moderne. Traviers di chest esercizi, de publicazion di piçulis edizions di poetis de Academiuta (Cesare Bortotto, Tonuti Spagnol, Nico Naldini) e de traduzion di autôrs contemporanis francês e talians, il furlan al cuiste ce che Contini, recensint Poesie a Casarsa, al veve definît «la vera nobiltà di una lingua minore» (in «Corriere del Ticino», 24 di Avrîl dal 1943).
Tal 1949 Pasolini al scugne lassâ il Friûl e la stagjon furlane si siere, tal 1954, cu la racuelte La meglio gioventù, une sorte di «disperato omaggio al mito lontano, al Friuli felice e incontaminato» (Pellegrini). Vincj agns dopo, tal 1975, devant de muart de civiltât contadine, La nuova gioventù e sarà il so tragjic cuintricjant.
La lezion di Pasolini, in ogni câs, no je dismenteade. E sorevîf, par esempli, in doi autôrs di chei agns, caraterizâts, un e chel altri, de modernitât de ricercje, ma che a jerin restâts fûr dal gruput de Academiuta: Franco de Gironcoli e Riccardo Castellani. Pasolini al mostre amirazion par Franco de Gironcoli (1892-1979), miedi ilustri, vivût a Conean ma origjinari di Gurize, che par gurizan al scrîf lis sôs primis colezions di poesiis tal 1944-45 e la racuelte Elegie in friulano tal 1951 (altris Poesie in friulano a vignaran fûr tal 1977). Judizis une vore positîfs a van ancje a Riccardo Castellani, a Cjasarse tai agns de Academiuta, ma di pari cjargnel, che al tache a publicâ sui «Stroligut», slontanantsi po dopo di Pasolini. Il so cjançonîr, Ad óur dal mont (1976), al è considerât un classic de leterature furlane (Belardi e Faggin).
La ereditât di Pasolini e je cjapade sù, se pûr intun mût diferent, ancje dal grup di Risultive, nassût tal 1949 daûr de iniziative di Giuseppe Marchetti. Marchetti e Pasolini a condividin il sfuarç di slargjâ i spazis dal furlan, di dâi une dignitât complete di lenghe.
Par Pasolini chest al è pussibil traviers de poesie, te libertât de creazion individuâl; par Marchetti invezit al covente un model unitari, che al vedi valôr sei pe comunicazion sociâl, come par esempli tes pagjinis de riviste «La Patrie dal Friûl», sei pe produzion leterarie. Il program di Risultive al professe fedeltât ae tradizion, se pûr te necessitât di un rinovament e dentri di une gnove cussience lenghistiche. A fasin part dal grup autôrs (Dino Virgili, Otmar Muzzolini, Aurelio Cantoni) unîts di une stesse volontât di doprâ il furlan comun tant che strument unitari, cence restrizions. Virgili al sperimente la forme dal romanç in L’aghe dapît la cleve, vierzint la strade a altris esperiencis di chest gjenar, Riedo Puppo al sviluparà la conte, Alviero Negro e Aurelio Cantoni il teatri. In chei agns a vegnin inmaneadis ancje altris iniziativis, in linie cu la tradizion.
Tal 1949 al jes «Il Tesaur», riviste direte di G.F. D’Aronco, dulà che a colaboraran ancje N. Pauluzzo, F.M. Barnaba, P. Someda de Marco, C. Bortotto.
Tal 1952 e nas «Scuele libare furlane», par iniziative di Domenico Zannier, che tal 1967 al met adun te antologjie La cjarande contribûts diferents, in particolâr i prins lavôrs di Umberto Valentinis. No pues jessi assimilade a une scuele, ancje se e comparìs tal prin numar di «Risultive», la scritore Novella Cantarutti. Vicine a Marchetti come ancje a Pasolini, la sô scriture e va daûr di trois siei personâi, sei par sielte lenghistiche (la varietât materne e margjinâl di Navarons), sei pe libertât de espression, che e va de poesie ae conte ae ricercje etnografiche, che la Cantarutti e puarte indevant cun passion dongje de ativitât leterarie.
Il cuadri che al cjape forme tacant dai agns Sessante al meretarès une tratazion separade, pal interès che a presentin i autôrs e i progjets leteraris, e pe cuantitât des iniziativis. Il pôc spazi nus permet di fâ dome cualchi non, ma si pues intuî, rivant ai nestris dîs, il svilupâsi di une stagjon gnove de leterature furlane. Tal 1964 al jes Libers... di scugnî lâ, prime prove poetiche di Leonardo Zanier, che za te provocazion dal titul al denuncie la feride grande de emigrazion. La poesie di Zanier e je inconfondibile, par spirit e contignûts come ancje pe variante doprade (il cjargnel di Maranzanis), che e da vôs ae rabie e ae sperance zovine intune fusion di lirisim e ironie. Dal 1968 al è Salustri, di Umberto Valentinis, scritôr une vore rafinât che al puarte indevant la sô ricercje in diviersis altris racueltis poetichis.
Il desideri di tornâ a scuvierzi lis lidrîs che il taramot (1976) al fâs vignî a flôr al prodûs une cuantitât di iniziativis e di produzions leterariis, cuntune vore di autôrs che a tachin o che a tornin a scrivi par furlan (al è in chei agns che Amedeo Giacomini, Elio Bartolini e Siro Angeli si metin a scrivi te lôr varietât origjinâl dopo di esperiencis talianis).
Devant de fin inesorabile di chel mont contadin che al veve esprimût il furlan, a son ancje chei che a acetin la sfide de modernitât. Gianni Nazzi, tra lis tantis iniziativis pe Clape Culturâl Aquilee, al cure une golaine di classics des leteraturis forestis che e rispuint al obietîf di dâ al furlan une dignitât complete di lenghe. Il desideri di slargjâ i orizonts de lenghe furlan traviers de traduzion (e la introduzion di neologjisims e contignûts contemporanis) al puarte a esperiencis coletivis vivarosis e al cjate un autôr impuartant in Angelo M. Pittana. Ma dutun cu lis rivendicazions, la volontât di tutele, i sfuarçs di fissâ un standard ancje leterari, a son ancje vôs «eccentriche» che a doprin «il friulano come idioletto privato» (Pellegrini). E je cuasi une piçule academie il grup di Sot/Sora che si da adun te biblioteche di Montreâl, dulà che a cjatin espression (ma le puartaran indevant, po dopo, ancje di bessôi) Rosanna Paroni Bertoja, Federico Tavan, Antonio De Biasio. Origjinari di Montreâl, ma lât a stâ a Milan, al è ancje Beno Fignon.
O podìn dome fâ i nons, sotliniant dut câs lis individualitâts diferentis, di Elsa Buiese, Celso Macor, Lionello Fioretti, Giacomo Vit (animadôr a Cordovât dal grup Majakovskij), Francesco Indrigo, Nelvia Di Monte e Giorgio Ferigo. O sierìn chest percors cun doi autôrs che, pûr te lôr esperience divierse, si corispuindin te fuarce di inovazion: Ida Vallerugo e Pierluigi Cappello. In comun a àn la creazion di une lenghe personâl (un grum particolâr, tal furlan di Midun, chê de Vallerugo, selezionade e plui dongje de koinè chê di Cappello), la profonditât e la urgjence de poesie, l’ingredei di vite e di riflession poetiche che al puarte ae creazion de «Biblioteca di Babele», golaine di poesie metude in pîts a Midun tal 1999.


text:
Vere Glesie di Jesù
La Vere Glesie di Jesù (cinês 真[Zhēn] 耶[Yē] 穌[sū] 教[Jiào] 會[Huì]) e je une glesie indipendent, ma nassude in ambient pentecostâl, creade a Pechin, in Cine, intal 1917. Chei che a fasin part di cheste glesie no crodin inte dotrine de Trinitât.
Dotrinis principâls[cambie | modifiche il codiç]
Lis cinc dotrinis essenziâls di cheste glesie a son:
- 1. Il Spirtussant - "Ricevi il Spirit Sant, palesât dal fevelâ lis lenghis, al è la sigurece de nestre ereditât dal Ream dal Cîl."
- 2. Il Batisim - "Il Batisim fat cu la aghe al è il sacrament pe remission dai pecjâts e pe rigjenerazion. Al à di jessi fat in aghe curint tant che chê di un flum, dal mâr o di une font."
- 3. La Lavande dai Pîts - "Il sacrament de lavade dai pîts al permet di condividi une part cun Jesus. Al covente a visânus simpri dal amôr, de santitât, de umiltât, dal perdon e dal servizi."
- 4. La Sante Comunion - "La Sante Comunion al è il sacrament che al memore la muart dal nestri Signôr Jesus Crist. Nus permet di jessi part dal cuarp e dal sanc dal nestri Signôr e di jessi in comunion cun lui di mût che o podedin vê la vite eterne e che o podedin jessi risussitâts l'ultin dai dîs."
- 5. La Sabide: "Sabide, sietîm di de setemane, al e' un dî sant, benedet e santificât da Diu. Al a di jessi osservât,te gracie dal Signôr,par comemorâ la creazion e la salvece di Diu, cu la sperance dal polsâ par l'eternitât,in te vite a vignî."
A son altris cinc dotrinis che, zontadis a lis precedents, a formin lis dîs crodincis basilârs:
- 6. Jesù - "Jesu Crist, la peraule che je deventade cjar, muart su le crôs par l'estinzion dai nestris pecjâts, risort il tierç dì e lât in cîl. Unic salvadôr de umanitât, creatôr dal cîl e de tiere e unic Diu".
- 7. La Biblie - : "La Sante Bibie, formade dal Vecjo e dal Gnûf Testament, e je stade ispirade da Diu, e e je le uniche font scrite de rivelazion de Veretât Divine. Conten dutis lis leçs di compuartament a cui scugne conformâsi cui che al vûl vivi come un vêr Cristian".
- 8. La Salvece - "La salvece si oten cu la grazie divine traviers il crodi. Cui che al crôt, che al fasi afidament tal Spirt Sant par aspirâ ae santitât, onorâ Diu e amâ il prossim.".
- 9. La Vere Glesie.
- 10. Il Secont Avent: "Le Seonde Vignude dal Signôr sarâ tal Dî dal Judizi Finâl, cuant al vignarâ ju dal paradîs par judicâ il mont: i justs saran ricompensâts cu la vite eterne,i trists e i pecjadôrs saran danâts par l'eternitât."


text:
Salût
La salût e je il bon funzionament di un organisim cun dutis lis lis sôs funzions dal livel plui piçul (celulâr) al plui grant (sociâl). In cjamp sanitari, la salût e je chê che permet a un organisim che al funzione di rispuindi ai cambiaments par ripuartâlu a un stât belançât stabil cognossût come "omeostasi".
Une altre acetade definizion di salût e je chê de Organizazion Mondiâl de Sanitât (OMS) che e dîs che "la salût e je un stât di benstâ complet fisic, mentâl e sociâl e no nome mancjance di malatie o di infermitât". Intai ultins agns la definizion e je stade inzornade "par vê une vite sociâl, economiche e produtive". Cheste definizion, no cence cualchi fale, e à di jessi viodude tant che un procès inviât che al puarte a regolâsi tant che al è in vore daûr lis domandis di vite e i cambiaments di significât che nô o din a la vite. La definizion dal OMS e je viodude sedi che un obietîf ideâl che une proposizion realistiche.
La salût e ven considerade un dirit di ducj e al è da pît di ducj chei altris fondamentâi de int e che al dâ al Stât e a lis sôs aministrazions decentradis compits plui fuarts che no nome la gjestion di un sisteme sanitari: o varessin di viodi e cirî ducj chei fatôrs che sburtin cuintri la salût coletive e, tal stes timp, dâi cuarde a di chei che son a favôr. In chest cuadri, la salût e ven viodude plui un mieç che un fin e po jessi definide tant che une risorse di ogni dì che e fâs vivi a la int une buine vite a livel individuâl, sociâl e economic.
Si use zontâ che a son cuatri ponts gjenerâi di tignî di voli: "uman biologjic", "di svilup", "di stîl di vite" e "di organizazion da la salût". Cussì la salût e je mantignude cu la pratiche de medisine, ma ancje e pues jessi incressude dal jutori personâl. Ativitât fisiche, control dal pês dal cuarp, diete moderade, molâ di fumâ e altri abûs di sostancis, mancul tension cuotidiane a son esemplis di piçui pas par incressi la salût di ognun. Il bonvivi (p par inglês Wellness) e je une maniere doprade a lis voltis par descrivi il benstâ psicologjic.
La tradizion popolâr e viôt san cui che al è passût, cui che nol à dolôrs, fiere o altri discomuts, tant di no rivâi a lis sôs voris: chei impegns che a vegnin (simpri daûr la tradizion popolâr) plui cu l'etât e cui compits sociâi. Cheste e je une definizion di "bon sens" ma e je pôc misurabil.


text:
Domo
Cu la peraule Domo si intint la glesie plui grande o plui impuartante de citât, scuasit simpri la catedrâl.
Storie[cambie | modifiche il codiç]
La peraule Domo e ven de peraule medievâl Domus derivade de lenghe latine Domus, che al vûl dî cjase. Daspò des invasion barbarichis, al ven fo cambiament in te lenghe fevelade dal popul, par vie dal mudament des condizions di vite. Par indicâ la cjase no si dopre plui la peraule domus doprade in te Rome antighe, ma si scomence a doprâ la peraule casa, che tal latin classic al voleve dî barache.
La peraule Domus e passe cussì a indicâ dome la Cjase di Diu, la glesie principâl di une comunitât. In te etât di mieç, lis glesiis plui impuartantis a jerin lis basilichis, costruzions tiradis sù parsore dai palaç di justizie di epoche romane.
Element architetonic impuartant dal domo e je la cupule.
Cuant che il vescul de citât al jere mitût a cjâf di une diocesi, il domo al cjapave il non di catedrâl (parcè che al jere divignût la catedre dal vescul).


text:
Filologjie
La filologjie e je la sience che e studie i tescj par ricostruì il lôr aspiet origjinari mediant de analisi critiche e comparative des fonts storichis che ju testemoniin.
Il procediment filologjic consist intal provâ a cjatâ la forme origjinarie di un test cun criteris mecanic-probabilistics e linguistic-formâi. Il test al è inevitabilmentri corot de schirie di copis che lu àn tramandât de antighitât a vuê.
Il tiermin al derive dal grêc: philéō ("amà"/"ve cure") e lógos ("peraule"/"discors"), o ben "amôr pe peraule, pal lengaç"[1][2]
Storie[cambie | modifiche il codiç]
Lis primis olmis di un studi sientific dai tescj leteraris rimontin al periodi elenistic (IV secul p.d.C.), opare dai filolics de biblioteche di Alessandrie. Cheste ativitât si à svilupade une vore tal periodi dal umanisim, deventant une vere e proprie sience tal XIX secul gracie a la ativitât di riorganizazion e riformulazion dal filolic classic todesc Karl Lachmann.
Notis[cambie | modifiche il codiç]
- ↑ Franco Montanari, GI. Vocabolario della lingua greca, Loescher
- ↑ Manlio Cortelazzo, Paolo Zolli, DELI - Dizionario Etimologico della Lingua Italiana, Zanichelli
Leamis esternis[cambie | modifiche il codiç]
- Filologia, treccani.it


text:
Vorarlberg
Il Vorarlberg al è il stât federât austriac (tod. Bundesland) che al si cjate plui a Jevât. La so capitâl (tod. Landeshauptstadt) e je Bregenz (26.700 ab. ce.). Al confine a Jevât cun il Tirol, a sud cun la Svuizare (Cjanton Grisons e Cjanton St. Gallen), a Bonât cun il Liechtenstein e a nord cun la Gjermanie (Baviere).
Tabele dai contignûts
Gjeografie[cambie | modifiche il codiç]
Il Vorarlberg al à un grum di monts; la plui alte e je la Piz Buin (3312 m).
Storie[cambie | modifiche il codiç]
- 500 p. di C. - Il teritori dal Vorarlberg al è abitât dai Brigians, une tribù celtiche.
- 15 – I romans a invadin la regjon.
- 260 – I Alemans a tachin a fâ incursions sul teritori; par il 450 a si son insediâts definitivamentri.
- XIII secul – I conts di Monfort a son i signôrs di Bregenz, Bludenz e Feldkirch.
- XIV secul-XV secul – I Asburcs a deventin pôc par volte i parons dale regjon.
- 1806-1814 – Par alcuns agns sot la Baviere.
- 1919 – Daspò la proclamazion dale Republiche de Austrie, il Vorarlberg al vote par decidi une eventuâl anesion ae Svuizare: l'80% dale popolazion al vote sì, ma il parlament svuizar nol vul comprometi i ecuilibris tra lenghis e religjons tal stât cun le anesion di un cjanton di lenghe todescje e catolic; la regjon e finis cun il restâ cun le Austrie.
- 1938-1945 – Daspò la anesion ae Gjermanie naziste il Vorarlberg al ven inserit tal distret Tirol-Vorarlberg.
- Tal 1999 e tal 2005 fuartis aluvions a an causât une vore di dans intal stât.
Economie[cambie | modifiche il codiç]
Il Vorarlberg al è un dai stâts federai dale Austrie plui svilupâts dal pont di viste dal setôr industriâl: un grum di innomenâts stabiliments industriai a si cjatin aì. Il plui di chescj stabiliments a si ocupe tal cjamp dale mecaniche di precision e dale eletroniche. Une vore important al è ancje il turisim (localitâts innomenadis a son la val Montafon, la Kleinwalsertal e il Bregenzerwald).
Organizazion aministrative[cambie | modifiche il codiç]
Il Vorarlberg al è dividût in 4 distrets (tod. Bezirke):
Situazion politiche[cambie | modifiche il codiç]
Dal 1997 il governadôr (tod. Landeshauptmann) dal Tirol al è Herbert Sausgruber, dal ÖVP (Österreichische Volkspartei, voltât “Partît popolar austriac”).
Dialets[cambie | modifiche il codiç]
Tal Vorarlberg e ven favelade une varietât alemaniche, che e je influenzade dalis varietâts dai paîs confinants.


text:
Messaggero Veneto
Il Messaggero Veneto (o Messaggero Veneto - Giornale del Friuli) al è il plui impuartant cuotidian inte regjon Friûl Vignesie Julie par difusion, di propietât dal 1998 dal Gruppo Editoriale L'Espresso. La sede dal 1968 e je logade in viâl Palme, a Udin. Dal 1994 il gjornâl al è dividût in doi tocs, chel gjenerâl e chel di cronache, disponibil in trê edizions (Udin, Gurize e Pordenon). Di lunis il gjornâl al cjape il non di "Messaggero del Lunedì", cun l'insert sportîf "Messaggero Veneto Sport". Une volte al mês e ven publicade une pagjine par furlan cun notiziis culturâls e aprofondiments.
Tabele dai contignûts
Storie[cambie | modifiche il codiç]
Il cuotidian al fo fondât ae fin de Seconde Vuere Mondiâl, ai 24 di Mai 1946[1], cuant che ducj i gjornâi che a jerin vendûts prime de Vuere a vevin sierât. Il non al jere justificât in chel periodi sei pal fat che il Friûl al faseve part de regjon venite, sei par rinfuarcî i leams cun la Vignesie Julie, che in chei dificii moments e stave par vignî dividude tra Italie e Jugoslavie. Il Messaggero al è stât precursôr di gnovis tecnologjiis: tal 1968 al fo il prin cuotidian in Europe a passâ ae composizion a frêt, cence i metodis tradizionâi di stampe; intal 1978 a jentrarin in redazion i prins videoterminâi.
Diretôrs[cambie | modifiche il codiç]
- 1946 - 1948 Enrico Mascilli Migliorini
- 1948 - 1965 Carlo Tigoli
- 1965 - 1966 Isi Benini
- 1966 - 1992 Vittorino Meloni
- 1992 - 2000 Sergio Gervasutti
- 2000 - 2005 Sergio Baraldi
- 2005 - 2012 Andrea Filippi
- 2012 - Omar Monestier
Difusion[cambie | modifiche il codiç]
Dâts Ads - Accertamenti Diffusione Stampa
Leams esternis[cambie | modifiche il codiç]
- (talian) Sît ufiziâl